text:
Sa costellatzione de sa Corona Borealis est unu grustu minoreddu de isteddos, a forma de mesu chircu, chi si distinghet bene in su chelu de note. Inoghe suta sunt mustradas duas imàgines, sa prima tenet sa trassa de sa costellatzione cun sos isteddos marcados (punghide·bi pro las ismanniare).
–
–
–
Sa Corona Borealis est piatzada intre Ercule e Bootes, supra su cabu de su Serpente, tantu chi in tantas culturas li narant fintzas “Sa Conca de su Serpente”. Pro l’agatare pompiade s’imàgine inoghe giosso:
–
–
moende dae su Carru Mannu (sos Sete Frades), a bia de su giuu de su carru, agatades Bootes cun s’isteddu Arturu (lughente e ruju). Dae cue est fatzile a nche tennere sa Corona Borealis e in particulare s’isteddu primargiu, chi benit giuliadu Gemma (prenda in latinu).
In su ditzionariu de su Spano su nùmene de custa costellatzione in sardu est “Su Ballu de sas Gatias” (gratzias a Lisandru pro l’àer mentovadu in su Tzilleri). No apo agatadu àteros iscuntrobos indipendentes, e non connosco su sentidu de custu nùmene. Ma chie fiant sas gatias e proite sunt ballande?
Prima de proare a respundere a custa dimanda, bidimus comente est bista custa costellatzione in sas àteras astronomias populares:
–
–
Astronomia Tzinesa
–
Sa Corona Borealis est una de sas pagas costellatziones chi sos astronomos tzinesos bident a sa matessi manera de s’astronomia classica, a forma de chircu. Issos ant marcadu noe isteddos in un’aneddu, dae Pi a Rho Coronae Borealis. Pro issos custa fiat una presone pro traballadores, giuliada 貫索 (Guan Suo, sa corria alloricada). Faghiat parte de sa Cresura de su Mercadu Tzeleste, su 天市垣 (Tian Shi Yuan), una de sas tres cresuras chi cumponiant sa regione a intundu de s’isteddu polare. Pro sos nòbiles bi teniant un’àtera presone, 天牢 (Tian lao), chi istaiat in una parte de chelu prus dèchida (a contu insoro) e currespundiat a sos Sete Frades.
–
–
Astronomia Clàssica
–
Sa Corona Borealis, dae sa Uranographia de Johannes Hevelius (1690). Sa corona est intundada dae Bootes, su pastore, a manu manca, dae sa serpe a bia de giosso e dae Ercule a manu dereta.
–
Arianna (Apιάδvn, Ariadna in latinu), fìgia de re Minosse de Creta, est nòtida in sa mitològia clàssica ca at agiuadu Teseu a ochidere su Minotàuru. Custu fiat un’ispètzia de èrchitu, frade a un’ala de Arianna, ca fiat nàschidu dae sa mama Pasifae e dae unu trau sacru. Minosse inserreit su Minotàuru in unu labirintu disignadu dae su mastru artisanu Dèdalu. Sa trassa de su labirintu fiat tantu imboligosa chi, nen su Minotàuru, nen àtera gente, resessiant a intzertare s’essida. E ogni annu pretendiat dae Atene, chi fiat suta de su regnu suo, sete pitzocos e sete pitzocas pro las dare a mandigare a sa fera sacra.
Teseu, fìgiu de Egeu re de Atene, detzideit de moer a Creta pro ochider su Minotauru e acabare custa malasorte. Arianna s’ammoreit dereta de issu, e pro l’agiudare, cun su cunsìgiu de Dèdalu, li desit una madassa de filu. In custa manera, ligande unu cabu in sa ghenna de su labirintu e lassande istèrrer su filu, l’est istadu possibile agatare s’essida, una borta mortu su Minotauru.
Teseu pigheit cun secus Arianna, chi fiat prìngia. Ma arribados a s’isula de Nassu, l’at piantada incue a sola (dae tando si narat “piantare in Nasso” mudadu posca in “piantare in asso”). E in s’interis chi fiat setzida pranghende e frastimande s’òmine suo pro sa disconnoschèntzia, passeit Dionisiu, chi resteit ispantadu dae sa bellesa de sa printzipessa, tantu chi l’at cherfida a mugere.
Sa corona fiat su donu de Afrodite pro sa cojua, fraigada dae Efestu su deus de su fogu e mastru de fraile. In àteras paristorias sa corona la doneit Teti (ninfa de mare e mama de Achille) a Teseu, pro chi su lugore de sas prendas l’agiudaret a agatare s’essida dae su labirintu.
Comentesisiat, a pustis de sa morte de Arianna, Dionisiu at tiradu sa corona a chelu, e sas prendas si sunt mudadas in isteddos. S’isteddu prus lughente si narat “Gemma” chi in latinu cheret nàrrere prenda, ma portat finas su nùmene de Alphekka, comente si narat in arabu sa costellatzione intrea.
–
–
Astronomia Cèltica
In sa mitologia cèltica sa Corona Borealis est su Caer Arianrhod, su casteddu (Caer) de Arianrhod (Roda de Prata), chi est sa dea de sa Luna. Cunforma sa traditzione populare de su Galles, b’est unu marràrgiu in s’oru de su mare de Gwynedd, in su nord, giuliadu Caer Arianrhod. Cumparit cun sa marea bassa e est totu su ch’est abarradu, in custu mundu, de su regnu de sa dea, ue s’inghitzaiant sos poetas e sas animas chi debiant torrare a naschire.
–
–
Astronomia Sarda
–
S’unica idea chi m’est bènnida a mente pensande a unu ballu de gatias, est ligada a su ballu de s’àrgia. Custu fiat unu ballu rituale chi si faghiat pro curare sa punta de s’àrgia (latrodectus tredecimguttatus) un’arangiolu nieddu chi tenet finas a treighi macras rujas in ischina.
Si pensaiat chi s’àrgia esseret istada un anima in pena, chi intraiat in su corpus de unu malassortadu e nde lu giughiat a sa morte. Sas àrgias podiant èsser bagadias, cojuadas e gatias, ma finas partòrgias, mamas, pipias e betzas . E su marturiu, , òmine o fèmina chi esseret, debiat istòrchere s’argia in unu rituale chi fiat unu beru e pròpriu esortzismu. Comente a si fagher collionare dae cantzones de amore o ninnare, prànghere e atitare unu mortu, sunfrire pro s’illierada, o ammamare una pupa de istratzu a ghisa de criadura.
De modas bi nd’aiat tantas cantas sas biddas (comente a semper). In carcuna su martùriu beniat imbendadu cun unu mucadore e postu dae in antis a unu frama pro purificare, in àteras lu carragiaiant de ledàmene, semper pro lu fàgher suorare. E a bortas lu intundaiant in unu ballu dae noe a bintiunu fèminas, gheretzadas cunforma sa natura de s’argia, gasi comente su martùriu. Si s’argia chi aiat puntu fiat gatia, pro nche la catzare, beniat bestidu de nieddu cun s’issallu de sas biudas e istorchidu unu funerale, cun sas gatias chi li ballaiant a inghìriu.
Est possibile chi sos Sardos apant bidu su ballu de s’àrgia in sa forma de sa Corona Borealis, ponende·nche unu ballu de gatias in su stendardu?
–
–
Un’àtera cosa curiosa: Àrgia (Aria) , Ariadne e Arianrhod, tenent carchi cosa a cumone?
Sunt benènnidas totus sas informatziones e ideas.
____________________________________________________________________________________________________________
Sardu: Su Ballu de sas Gatias
Cymraeg: Caer Arianrhod
Latinu: Corona Borealis (CrB), Serpens [Caput] (Ser)
Tzinesu: Guan Suo
____________________________________________________________________________________________________________
gatia (lat. Captiva) = [gatia], [gativa], [agatia], [batia], [atia]
biuda (lat. Vidua) = [viuda], [biuda], [fiuda], [fiura], [viura], [bìdua], [vìdua]
Like this:
Like Loading...


c: text/html

text:
DV/DJ-Tech Freestyle Scratch Battle: Fakser at bintu.
Dj Fakser at bintu sa DV/DJ-Tech Freestyle Scratch Battle, una batalla in s'arretza de scarràfius in freestyle. Nudda de aciungi: custu piciocu scarràfiat lestru e precisu meda e at mollau apalas genti che a is russus Chinmachine e Alexander WSQ, piciocus de sa scola noa de Beat4Battle Russia. At a arrici unu micser DIF-1S de sa DJ-Tech. Balla ca giai funt togas custas batallas in s'arretza!
DMC World Dj Championship 2012: is arresultaus
Eriseru is finalis de Londra de sa DMC World Dj Championship 2012 ant postu sa corona a is bincidoris de is tres categorias:
- scioru clàssicu de 6 minutus: DJ IZOH (Giaponi). Comenti emu nau s'Àsia est boghendi-ndi digeis fortis meda ma est berus puru chi su Giaponi, a cumentzai de s'acabu de is annus '90, est stètiu forti sèmpiri... bosi bollu arregordai Dj Akakabe (su de cuàturu postus in su DMC 2008), Dj Kentaro (campioni DMC in su 2002), ecc.. Segundu postu po DJ PRECISION (U.S.A.) e su de tres po RITCHIE RUFTONE (UK).
- World Supremacy (batalla unu contras unu): DJ VEKKED (Cànada). E ita bosi emu nau? Calincuna cosa gei dda cumprendu ancora!
- Trumas: MIXFITZ (Bèlgiu).
Imoi tocat a abetai a is vìdius e a totu is novas apitzus de is batallas e de comenti funt stètias gherradas.
DMC World Dj Championship 2012: sa finali
Ocannu puru sa finali de su DMC World Dj Championship s'at a fai in Londra, custa giòbia e cenàbara. Pagu de nai, at a essi unu spetàculu potenti e spantosu, ca su DMC est sèmpiri su DMC e chini est crèsciu comenti a mei castiendi a Cash Money, Roc Raida, Dj David, Craze in is vìdiu-cascitas copiadas milli bortas ddu sciri beni e iat a bolli a nci essi. Apu a fai cunsiderus aprofundaus agoa de sa batalla. Po imoi si cumbidu sceti a castiai su schema de is chi ant a si-dda giogai in custa finali e nci arrexonai apitzus comenti apu fatu deu in s'arresùmini de su schema "a turta" apoddau abàsciu, est a nau:
Àsia: 6/23 finalistus, 2 in prus de s'Amèrica!
Àfrica: 2 finalistus cun Kenya e Àfrica de Giossu!
Comenti in su sport e in s'econòmia in su mundu de su digei is natzionis "noas" (e fait arriri a ddi nai diaici, ca scireus ita totu ant sunfriu po curpa de is natzionis "bècias") funt faendi-sì balli... e deu ndi seu prexau meda!
Stili lìberu de Dj Rash
Est arribau su 2012 e SUDIGEI.com at fatu su cumpleannu! Su primu annu in s'arretza est stètiu bonu, custa "proa tènnicu-linguìstica" est andendi beni e, in d-unu de is artìculus benidoris, eus a fai unus cantu arrexonamentus apitzus de totu sa faina fata.
Sigomenti ca seus firmus de "s'annu passau" inghitzaus luegus cun d-unu vìdiu de stili lìberu de s'amigu Dj Rash; Gian Luigi est unu digei ollastrinu giòvunu e bravu meda, spertu de batallas (at participau a s'ùrtimu IDA Italy, po ndi nai una) e ativu in sa scena hip hop de diora...at a essi s'ora de ddi fai unu pregontu puru! Sa nexi est sa mia, ca seu sèmpiri prenu de cosa de fai e tengu artìculus meda de pubricai "arrèscius" in su computer! Gigio, ti promitu chi ddu eus a fai luegus custu pregontu!
Po imoi gosai-sì custu vìdiu friscu-friscu chi Rash at postu in su canali de Youtube suu, donendi atentzioni meda a sa lestresa e a sa positzioni de is manus apitzus de su fader e de su discu (in su pregontu eus a acrarai totu). Ogu chi is màginis funt "a sprigu" (difatis Rash scarrafiat cun sa manu manca apitzus de su fader).
Bonu 2012 a totus: chi siat arricu de novidadis bellas!
DJ Vajra (USA) – Scioru bincidori de su 2011 DMC World Championship
Custu est su scioru de Dj Vajra chi at bintu su DMC World Championship 2011, sa prus batalla importanti chi unu digei podit fai. Torraus gràtzias a Vajra po su pregontu chi dd'eus fatu in su mesi de Cabudanni, candu no fiat ancora campioni de su DMC ma, siguramenti, ddu fiat giai de gentilesa! Castiai-si-ddi e gosai-si-ddu:
Reloop Jocket 3: fotografias de su vìdiu de Dj Angelo
S'amigu nostu ingresu Dj Angelo at pubricau in su profilu de Facebook insoru unas cantu fotografias pigadas de su vìdiu filmau cun sa truma de sa Reloop, sa firma tedesca chi ddu amparat cun ainas de digei. Mi parrit de cumprendi chi, candu at a essi cuncordau, custu vìdiu at a amostai unu scioru tènnicu meda imperendi a sa consolle USB Jockey 3 comenti a controlladori e a mixer puru impari a is pratus professionalis RP-6000 MK6. Deu seu curiosu meda ma, comenti Angelo at scritu in is cumentus a is fotografias, at a tocai a abetai finsas a is primus diis de su Mesi de Idas po biri e ita totu at postu in custu scioru. Po imoi si podeus gosai is màginis (bellas meda) sceti.
Serru custu articuleddu cun d-unu cunsideru: totu is firmas chi produsint ainas de digei funt circhendi a ponni in su mercau (e, craramenti, a bendi) is consolles digitalis in su mentris chi funt faendi sa matessi cosa cun is pratus professionalis, est a nai "ainas analògicas". E poita? Funt amachiendi-sì? Ddoi funt duus abisòngius diferentis? Deu nau ca nou, ma chi est chi funt circhendi a fai issus su mercau, sciendi chi is ligidoris CD ant a bendi sèmpiri de a mancu ca su CD est morendi-sì comenti a formau lassendi totu su logu a is formaus digitalis (.mp3, .ogg, .vor, .wav, .aif) e duncas a is consolles USB e a is DVS cuntrullaus cun is pratus puru. Insaras funt circhendi a proponni una spècia de consolle analògica/digitali cun is pratus e un'aina ùnica po mixer e controlladoris, in prus chi unu computer chi at a serbiri amarolla. Po comenti dda biu deu unu digei scarrafiadori no at a podi a arrenuntzia mai a sa consolle clàssica: mixer e duus pratus (e computer puru, craramenti). Totu s'àteru at a essi de aciungi. Apu a essi tropu antigu?
IDA ITALY: THE SCRATCH! Is bincidoris (e deu nau SIMO G)
Is batallas in s'arretza ndi funt bessendi a tipu cardolinu e sa cosa mi fai praxeri meda. Digeis in s'aposentu insoru scarrafiendi, filmendi-sì cun is mìgias pudèscias de apalas, opuru cun sa gatu chi passat e issus sighendi a movi su discu e su crossfader infogaus pèrdius! Est custa sa cosa chi mi praxit de-i custas batallas: su digei scarrafiendi in domu sua, comenti fait de annus candu tenit unu pogheddu de tempus, mancai de a su noti e cun is cùfias po no ndi scirai a su bixinu, scurtzus e totu scrabionaus! E passièntzia chi su vìdiu no est HD e su sonu est peus de unu .mp3 a 128 k, est totu "a stili de realidadi" (agiumai su fragu de is mìgias s'intendit puru!).
Balla, torraus a su tìtulu de s'artìculu chi est mellus! E duncas, s'IDA (International Dj Association) Italy at cuncordau lestramenti custa batalla "de scarràfius sceti", in d-unu vìdiu de 1:30 min. fatu po biri e comenti si moviant is manus apitzus de su mixer e de su pratu. Eriseru, apustis de unu mesi de arricimentu de is vìdius, is giugis (Dj Craim, Mandrayq, B Kun, Drugo e Tayone) ant nau chini funt is bincidoris, est a nai:
Primu: T-Robb (43,5 Puntus)
Segundu: Dj Spada (42,5 Puntus)
Su de tres: Simo G (32,7 Puntus)
Deu, siguramenti, ndi apu a cumprendi prus pagu de is giugis e T-Robb e Dj Spada ant scarrafiau a sa toga diaderus, perou emu a nai chi Simo G assumancu segundu ndi depiat bessiri, chi no primu. Forsis chi est stètia premiada sa lestresa de T-Robb e sa precisioni de Spada ma, chi andaus a castiai, Simo G ddas tenit ambaduas impari a stili meda.
Eh, gei seis malus! Imoi seis pensendi chi seu tifendi a unu piciocu sardu (Simone est sardu e, comenti a un'àteru Ganga -Gabriele- est unu grandu digei e scarrafiadori)...e difatis est aici! Castiai-sì is vìdius e narai-mì chi no tengu arrexoni! Bravu Simo G, po mimi ses su bincidori (e craramenti bravus is àterus puru...cosa de timi de sa potentza scarrafiendi).
At participau un'àteru digei sardu puru, s'amigu Dj Rash chi, perou, no est bintrau itra de is primus tres. Bravu meda issu puru, comenti a totu custa genia noa de digeis sardus chi funt faendi-sì connosci in continenti puru. Ndi eus a chistionai in su benidori.
Finalis Mondialis de su DMC 2011: is arresultaus
Eriseru, in Londra, is batallas de is finalis mondialis de su DMC World Dj Championships 2001 ant nau chini funt is campionis e ddoi funt unas cantu sorpresas.
Scioru clàssicu de 6 min.:
1: DJ Vajra - Chris Vajra Karns - USA
2: Izoh - Japan
3: Co-Ma - Japan
4: JFB - England
5: Erick Jay - Brazil
6: DJ Graded - Denmark
A disfida (Supremacy):
1: DJ Nelson - France
2: Norihito - Japan
Trumas (Team):
1: Kireek - Japan
2: Cla Leste - Brazil
3: BattleStar - USA
E duncas, s'amigu americanu Dj Vajra intrat in sa "Hall of fame" de is grandus digeis de batalla e, chena de brullas, nosu si-dda femus fragada chi acabàt diaci. Difatis Chris no est prus unu piciocheddu (crassi de su '76) e, sigoramenti, teniat su bisu de essi campioni DMC finsas de candu fiat piciocheddu, candu custa batalla fiat s'ùnica e chini dda binciat fiat arreconnotu comenti a su mellus digei. Sa curiosidadi de biri su scioru chi at fatu est manna!
Ligendi is nòminis de is bincidoris is arrexonamentus de fai lestramenti funt:
- su Giaponi artziat in su palcu in dònnia categoria, bincendi (facilmenti) cussa de is Trumas cun Kireek (chi difendiant su tìtulu), pighendi su segundu scalinu in sa Disfida cun Norihito e po finsas su segundu e su de tres scalinu in su Scioru Clàssicu de 6 minutus cun Izoh e Co-Ma! Balla, chi fiant is olimpiadis iant stètius: 1 oru, 2 pratas e 1 brunzu!
- sa Frantza bincit, comenti a sa sòlita, bincit assumancu unu tìtulu (Dj Nelson in sa disfida);
- su Brasili (!) pigat su segundu scalinu in categoria Trumas cun Cla Leste e su de cincu in su Scioru Clàssicu 6 min. cun Erick Jay.
Ocannu, insaras, is giogus de is batallas DMC funt spaciaus e ddoi funt is campionis. Abetaus is vìdios e totu is novas po biri e cumprendi mellus comenti est stètia tennicamenti e musicalmenti sa cosa.
Norabonas a totu is bincidoris de Su Digei!
DMC WORLD DJ CHAMPIONSHIPS 2001 – SA FINALI DE LONDRA
Su 6 e su 7 de su mesi de Ladàmini, in Londra, s'ant a fai is finalis de su DMC WORLD DJ CHAMPIONSHIPS 2011, categorias:
6 minùtus (scioru de DMC clàssicu)
Supremacy (a disfida)
Team (trumas)
Eus a cumentai beni apustis totu sa cosa, candu s'at a sciri e chini totu at bintu. Po imoi bollu a fai sceti unu cunsideru: in sa finali ddoi funt digeis de Kènya, Taiwan, Indonesia, Puerto Rico...e deu nau chi ant a si fai balli puru! Est sa globalizatzioni, o piciocus, e in sa mùsica est una cosa bona meda!
Image-Line fait bessiri DECKADANCE 1.9.3
Sa Image-Line, firma de programas àudio nàscia in su 1994 in Bèlgiu, connota meda po airi imbentau a Fruityloops (chi imoi ddi narant FL STUDIO po un'abètiu apitzus de su nòmini), est a nai unu programa de produsidura àudio (sceti po PC!) chi iat fatu una mesu rivolutzioni cun su sistema suu de programatzioni "a passus" (bonu meda po is arratantinas) e de "piano-roll", in prus chi sa facildadi de umperamentu de su mixer, at fatu bessiri in su mesi passau de Austu sa versioni noa de Deckadance (sa 1.9.3).
Custu programa est su DVS insoru, est a nai unu "sistema de discu digitali" e si-nci ponit aìnturu de su mercau po is digeis a circai a fai sa cuncorrèntzia a Serato, Traktor, Mixvibes Cross, ecc.. Apu scarrigau sa demo, puru chi emu giai umperau a una versioni bècia, e calincuna cosa fait a dda nai.
Est unu programa bonu meda po unas cantu de arraxonis:
- sa bisura est incurada meda e si cumprendit luegus aundi funt is cumandus e a ita serbint;
- funtzionat a solu e comenti a VSTi aìnturu de un'àteru programa chi arrimat a is VSTi;
- podit arrimai a VSTi, a tipu efetus e sintetizadoris;
- podit essi controllau umperendi a agiumai totus is controlladoris MIDI e is discus/cd de controllu (puru cussu de sa Wii e s'iCon i-DJ);
- is controllus MIDI funt fàcilis meda a mapai;
- est "abertu", est a nai ca no ddi serbit una scheda specìfica po funtzionai (comenti a Serato, tanti po nai) ma abastat una scheda bona chi tengat is IN/OUT chi serbint;
- est siat po PC chi po MAC;
- portat unu campionadori bellixeddu meda, chi fait a ddu ponni a pari cun sa lestresa de sa tràcia chi est sonendi;
- est s'ùnicu programa chi portat su Relooper, unu cumandu potenti chi pirmit de traballai apitzus de su loop chi est sonendi, faendi, in su mentris, arrangiamentus e efetus.
Su controllu cun discu/cd est bonu, no s'intendit latèntzia, perou cussu est liau a sa scheda chi s'umperat. Abarrat sa duda apitzus de sa firmesa (po esèmpru apustis de oras chi est traballendi) e sa compatibilidadi cun totu is controlladoris chi funt certificaus. At a essi bellu a ddu provai beni a-i custu programa chi, a sa fini, no est nimancu caru meda:
130.83 € po sa Club Edution (chi arrimat a su controllu cun discu/cd)
72.36 € po sa House Edition (no arrimat a su controllu cun discu/cd)
Lèssicu 1.3
A PASSUS: pari-pari de s'ingresu "step programming" chi est su sistema nàsciu po programai, solitamenti imperendi a unu teclau a 16 passus (comenti a giru prenu de 4/4), màchinas de arratantinas e, prus a trigadiu, umperau meda in dònnia spècia de màchina de mùsica eletrònica e programas de produsidura àudio.
(sa) BISURA: est comenti est cuncordau e si presentat unu programa. Difatis dònnia "software" portat coloris, partziduras de cumandus, fentanas, ecc. diferentis de is àterus, chi conditzionant (a sa mellus o a sa peus manera) s'umperamentu e, duncas, su funtzionamentu. In italianu ddi narant "interfaccia", in ingresu "interface".
(sa) LATÈNTZIA: est cantu meda nci ponni unu programa o una màchina a arrespundi a unu cumandu. Chi, po nai, seus umperendi a unu teclau MIDI po sonai unu sintetizadori VSTi, prus arta at a essi sa latèntzia e prus a trigadiu eus a intendi a su sonu candu sonaus, strobendi meda a su sonadori. Sa matessi cosa, po torrai a su mundu de su digei, cun su DVS: prus bàscia, duncas, at a essi sa latèntzia e mellus eus a intendi s'arrespusta de su programa.

robotstxt: allowed

filter: keep


text:
sabato 17 marzo 2012
S'istadu de sa politica de sa limba in Sardinna. Analisi, idee, programmi, iniziative. CAGLIARI 20 ottobre 2004
CAGLIARI 20 ottobre 2004, ore 18,00 Via Trentino, ERSU Casa dello Studente Sala Cosseddu
Limba, de limba seus chistionendi: limba poita? Ap’essi mancai strollicu e isfadosu, ma s’ap’a nai chi sa limba est po s’identidadi. Po s’identidadi, eja: ma tocat a biri perou in cali manera depeus tenni acapiadus custus dus nominis de lingua e de identidadi, chene fai diventai sa lingua s’addoru de unu déu sbuìdu, chene dha torrai a unu “feticcio”, s’ìat a nai in italianu; ma tenendidha, sa lingua, in su consideru e in su contivizu giustu, cument’e cusciéntzia bera, cument’e un’aficu de cumpiri. Lingua cumenti ad essi carchi cosa chi’nci podeus acafai innìa su pensamentu e innoi su pensamentu etotu potzat agguantai, e si potzat isterri, e potzat mancai sestai unu ghetu d’esisténtzia: una “costante esistenziale”, in custus tempus chi si sun bortaus ‘post-resistenziali’. E totu custu, innanti de dogna consideru de giudu praticu e deretu. Ollu nai cun custu chi oi sa chistioni no est tantu de fai de manera chi is chi no comprendint s’italianu si potzant espressai e potzant fuedhai su sardu, custu problema oi pertocat pagu genti e sempri prus pagu: oi su problema est a s’imbessi, ca est cussu de torrai a fai imparai e imperai su sardu a is prus de sa genti, e pruscatotu a is giovunus, chi oi in die si dh’ant iscaresciu. E totu custu movendi de s’asssuntu chi s’educatzioni e sa sabidoria depit essi multilingue e plurilingue cun s’atuamentu chi su de tenni e connosci prus de una lingua est una richesa, e chi su de fai giogai e traballai prus de una lingua in intru de una conca, de una pessoni e de una personalidadi matessi no est unu perigulu ne po sa pessoni ne po dognuna de custas linguas: ca ind unu propriu logu poidint biviri e matucai prus linguas agiuendisì paribari. Pertochendi a custu, s’Univ. est fendi sa parti sua, e in sa FdL, mein chi traballu, tenus curricula, cursos de laurea specialistica e master de lingua e de cultura sarda, chi anti tentu e tenint fortuna e aggradessu intr’ ’e is discentis; e po custu abbisongiant de amparu e de essi afortigaus de su mundu de sa cultura e de is istitutzionis, po ca si potzant isprundi cun dicia.
Chini narat chi est mellus a imperai su tempus e s’atinu a imparai una lingua internatzionali, s’ingresu po esempiu e po primu, poita ca funti custas linguas is de prus importu e podint aberri is gennas a su benidori e ca funti custas linguas is prus de cabbali e profetu, cussas po s’assantai ind unu mundu globalizadu, chene perdi tempus e balìa cun is linguas de minorìa e de bidha: chini narat custu o non iscit it’est narendu o est fendu unu chistionu e un’arregionu ideologicu.
Certu podeus essi fintzas de acordu chi una lingua no est, de issa etotu, su funhoriu de s’identidadi, ca dhu scieus totus chi dhoi at linguas de minorìa chi no ant isterriu camineras po s’identidadi de is populus chi dhas chistionant, e scieus puru, a s’imbessi, chi dhoi at culturas e natzionis cun sentidu identitariu forti e intragnau chi no arrimant tali sentidu assuba de una lingua propria; ma si custu est beru, est perou fintzas beru chi in Sardinna su processu chi ’nd’ at bogau e ’nd’est boghendi sa lingua sarda de sa conca, de sa connoscentzia e de su consideru de is sardus est andadu i est andendi a paris cun su manìggiu chi ’nd’est sderrixinendi fintzas sa cultura sarda etotu de s’atinu comunu: bastat a si castiai a ingiriu cun ogu e coru sintzillu po dhu cumprendi e si’nd’agatai. Po s’agatai bèni de s’aponciu chi tenint medas pessonis candu si fuedhat e si chistionat de sardu e de sardidadi. E, po beni ch’andit, totu sa chistioni de su sardu finit po essi arrenconada in su furrungoni de su folclore: cumenti fessit carchi cosa chi podeus puru arregodai dogna tantu, mancai comenti arrexini antiga, po torrai a bogai carchi diciu sàbiu o carchi sciolloriu pibirudu; e mancai, in s’ora chi seus, po dha tenni cumenti un’ispantu denanti a su chi, sendu nostru ma chene dh’atuai, dhu castiaus cumenti istrangiu e atesu de nos etotu, de aici chi si castiaus, nosus a nosatrus etotu, cun sa propria mirada allena chi s’adderetant is furestéris.
Ma dhoi at perou carchi cosa chi aguantat beni totu custa faìna e frassu cuntivizu, e chi s’aponit traessa a totu custu manìggiu chi bolit isciarrocai su sentidu nostru chi nos iscerat: e custa cosa tosta, atzuda, abetiosa e po fintas tirriosa est sa lingua: a su mancu fintzas a candu s’abrarat, e si dha lassant, fintzas a candu dh’eus a podi agguardai; sa lingua, seu narendi, cussa bera e bia, sa lingua de sa vida, impitada in sa vida e po contai e narai sa vida (e no scéti po cantai mutus, mutetus e batorinas de una ìa, o po contai carchi contixedhu de forredha de is mannus antigus). Sa lingua, fintzas a candu est vida, no est facili a dha mantenni aintru ’e is lacanas de su folclore. E insaras est po custu chi is chi bollint ponni in olvidu su sentidu beru e intragnau de una cultura, inghitzant propriu fendi scaresci sa lingua, boghendi a pillu calisisiat arreghescia po no dha fai imperai, mancai andendi a pagu a pagu in custu andongiu, caminendi a gradus, arredusendi una lingua, su sardu, in cussorgias sempri prus piticas, a intru de lacanas sempri prus istrintas: acorrendidha in su rodeu alindau de is paisanus de una propria bidha, in intru ’e is murus de domu, lassendidha imperai scéti mein ’s traballus prus antigus de unu tempus chi si ’nd’est andendi impari cun issus, fintzas a torrai su sardu a unu suspiu impitau de is piciochedhus chi si creint balentis. De manera chi, a facci ’e su sardu, est crescendi deddiora in su prus de sa genti sarda etotu unu sentidu presumìu, de sufficéntzia aponciada, unu sentidu, frassu, chi custa lingua no siat bona po sei matessi a narai totu su chi si bolit e si depit, ca su sardu no tenit is aìnas giustas e de giudu po espressai totu s’abisongiu de nai, po nai totu su chi s’astesiat foras de domu e foras de bidha, foras de is òrus istrintus de una vida atremenada in su pagu; est crescendi una cumbintzioni chi custa lingua nostra no potzat nai atru chi su chi est antigu, chi potzat nai scéti s’antigoriu, su chi est familiari o bidhunculu. Aici pensat su prus de sa genti, chene mancu de s’abizai cantu totu custu, atinadu o no atinadu chi si dh’apat, est su crumpimentu de unu ’etu ideologicu.
A nai chi su sardu no tenit capassidadis bastantis po espressai e nai su meda (mancai siat pretzisu de traballai ancora, e meda, po ’ndi bogai de sa lingua totu s’iscrusoxu suu, cuau e virtuali), a nai chi su sardu no tenit is fuedhus e peraulas bastantis: a nai totu custu est a nai una fartzidadi una cosa no bera. Iat a bastai a ghetai sa mirada ind unu ditzionariu ben’assentau, o, mellus ancora, a sa literadura sarda moderna chi s’est brotendi froris de ispantu: de lingua, de poesia e de prosa.
A nai chi is linguas de minorìa funti cundennadas a morri, e chi custa morti no si potzat istransiri, ca custa est sa bia e iss’andanta de su progressu e de sa modernidadi, custa est una bidea, funti fuedhus, custus, de una una sociologìa a stracu batatu, una faula neta.
A nai chi sa scéntzia podit scéti castiai su chi est acontessendi e dh’allistai in su registru de sa connoscentzia, e chi, in fatu ’e custu contu, sa linguistica podit e depit scéti castiai e marcai chi is linguas minoris funti morendi e atru non si podit, a nai e a fai diaìci est cument’a nai unu dotori chi ananti de su malàdiu atru no fait ca dhi nai chi est malàdiu renuntziendi a dhu sanai e a dhu sarvai, e lassendidhu morri; ma is malàdius e is linguas debilis e malàdias podint sanai e si depint sarvai.
Un’atra cosa chi medas bortas mi dimandu est poita est aici dificili, po sa politica culturali, a ponni sa lingua in sa lista de is cosas de agguardai, e a dha cunsiderai unu “beni culturali”. Fortzis poita ca sa lingua no est una cosa concreta chi si podit castiai e tocai, ca no est unu nuraxi o una taula pintada, e nemancu unu sedatzu o unu ciliru de si dhu scaresci in intru e unu museu; fortzis poita ca sa lingua est lévia che issa vida etotu, e che issa vida si ’nci iscapat i est mala a dha fai intrai in su stampu istrintu e grai de sa politica e de dogna programmatzioni: fortzis est po custu chi benit mellus a dha fai scaresci e dha minuspretziai: ei, a dha minuspretziai a su propriu de s’esistentzia, de su biviri, a su propriu de sa vida etotu. Ma sa vida torrat a nasci dogni annu e si no est de unu ’etu at essi de un’atru. E si morit custu sardu, custa limba, labai chi ’nci ’nd’est unu atera giai pronta mein ’s intragnas prossimas de su coru; dha seu intendendi deddiora, fintzas de sa picinnìa, zumiendimì mein ’s origas. Adhìa de dogni cosa; adhìa de dogni trobea, adhìa de dogni trampa, adhìa de dogni faula. Adhia de totu.
maurizio virdis
Pubblicato da Maurizio Virdis a 13:35 Nessun commento:
domenica 11 marzo 2012
Sa pratzidura diatòpica de sa lìngua sarda/La divisione diatopica della lìngua sarda
FILS 11-12 . Cagliari, novembre 2011
***
Est cosa connotta de tottus ca sa lìngua sarda est pratzia in fuedhadas diversas e dissimbillantis, candu prus candu de mancu, s’una de s’attra. Mancai sa lìngua sarda siat una e una scetti. E custu poitta ca una scetti est s’arrèxini e sa manera de cummenti s’est ispirigada sa lìngua latina po ’ndi benni lìngua sarda: e gi’est po cussu insandus chi sa lìngua sarda tenit meda caràtteris chi funti sempri is proprius in calisisiat logu si fuedhit su Sardu. Iat a bastai a nai su fenòmenu de sa metafonesi, sa punna de su Sardu a mantenni sa sìllaba obetta; sa manera analìtica de fai su tempus verbali de su benidori (e.a.n. su futuru: p. es. app’a nai,as a fai), s’artìculu determinativu (su, sa) chi benit de su latinu ipsum/a e no de illum/a cumenti est in casi tottu is attras lìnguas romànicas; s’affortziamentu de is cussonantis; su de ’nci ponni sa preposizioni a deinnanti de su complementu oggettu si custu est una pessoni (p.e. appu intendi a Nàssiu): e meda attrus ’nd’ia podi mentovai. E prus parìvile ancora est sa lìngua sarda si pigaus a contu is fenòmenus de sa sintassi: chini no connosci s’espressioni po fai certus tipus de dimandas, cument’iat essi Intèndiu m’as? calendinci fias? A Frantziscu fuedhai dhi deppeus?, po nai una de is cosas prus connottas e spainadas in tottu su Sardu; e ia podi acciungi sa manera de imperai su modu infinidu, o su gerùndiu, o sa tràmuda de is costituentis sintàtticus in sa fràsia, cummenti aina po espressai certus bisòngius e fainas pragmàticas (p. es. una domu nova mi seu comprau). E no est de si scaresci chi su cabbali de su lèssicu, de is paràulas est a nai, est, in sa fondamenta sua (e no scetti), su matessi in tottu is fuedhadas de sa lìngua sarda.
Nadu custu, scieus, torru a nai, ca sa lìngua sarda cambiat de espressada comenti cambiant is logus e sa geografia de sa Sardinna; scieus tottu ca, si andaus a una bidha accanta a sa nostra, agattaus giai differèntzias e dissimbillantzas, chi crescint cantu prus si ’nci stesiaus de su logu nostru. Tottu custu no est unu spantu e no dhu deppit essi: dogna lìngua est, fintzas de s’inghitzu, differentziada in sa geografia sua, e s’aunimentu, si càpitat in s’istòria, benit appusti, mancai sa chistioni siat unu pagu prus diffìcili, trobedhada e imbodhiada de cantu seu narendi innoi. Podeus fintzas nai chi sa differèntzia est sa sustàntzia matessi de sa lìngua: de dogna lìngua, poitta ca dogna lìngua nascit cun s’intzimia etottu de sa differèntzia e de sa cumpratzidura: diffèrentzia intra de is logus abi custa lìngua si fuedhat; differèntzia cunfromma de is dissimbillantzas chi s’agatant in sa societadi aundi est fuedhada; s’aunimentu de una lìngua (e fintzas su mantenimentu de issu) benit, imbèccias, de una voluntadi precisa, chi podit essi polìtica, sociali o culturali, o totu custas cosas impari.
Duncas, su problema immoi est cussu de stallai is diversas faedhadas de sa lìngua sarda. Infattis si andaus a circai differentzias, ’nd’eus agattai prus de cantu si ’nd’íant a podi, in tottu su logu de Sardinna, différentzias de nomini po nai una e una pròpia cosa (p.es. is nominis de su tzurrundeddu, o de su pibitziri), o is desinèntzias de tempus e modus de su verbu, is maneras, is prus dissimbillantis, de spadriai is sonus e de realisai is fonemas: e in custa manera iaus a intrai ind un’imbòdhiu aicci impirigau, chi iat essi diffìcili a si ’ndi scabulli. Duncas bisòngiat a circai e a si donai una mètida e un’arrègula po si ’ndi podi sprobigai.
In custus annottus chi si propòngiu m’app’a poderai a unu critèriu e a unu fundòriu tradizionali, chi est cussu de fundamentai sa pratzidura de is fuedhadas appitzu de fenòmenus fonèticus de sa lìngua, mancai deu beni scìppia ca attrus critèrius s’iant a podi bogai a pillu, fintzas po biri si custus andant a pari cun is fonèticus, e in cali medida; e mancai scìppia puru chi fintzas una classificatzioni de is fenòmenus morfològicus, mascamenti is chi pertoccant sa coniugatzioni verbali, iat essi cosa disìggiada po s’iscèntzia, dae custu remiru. Ma scieus beni puru chi est tantecantu sa fonètica a donai a is fuedhantis sa medida e s’attinu su prus làdinu de sa differèntzia.
Ma fintzas ponendisinci aintru de custu consideru fonèticu, toccat a circai e a ponni critèrius precisus, poitta ca is fenòmenus fonèticus funti medas e medas. E duncas tocat a scerai calis fenòmenus fonèticus potzant essi cussus affattentis a una pratzidura chi tengiat sentidu e fundòriu, deghinò iaus a essi indaennanti de un’improdhu de fattus differentis, iscussertaus e chen’arrègula.
Duncas app’a prova a donai unu critèriu e un’arrègula a s’ammisturu mannu de is differèntzias. E diacci toccat a si dimandai cali iant essi is differèntzias de importu prus mannu po trassai una figura assentada de custa cumpratzidura, dialettali eus a nai, de sa lìngua sarda. Po custu m’app’a poderai a tres critèrius fundamentalis: unu geogràficu, unu, stòricu-comparativu e unu strutturali.
Innanti de sighiri in custu trettu, iat essi pretzisu de bogai a campu su concettu de isoglossa: naraus isoglossa una linia imagginària chi scrobat su logu (geogràficu) aundi s’agattat unu certu fenòmenu, de su logu aundi custu fenòmenu no dhoi at. Duncas un’isoglossa disinnat una pratzida de campu (de spàtziu) geo-linguìsticu cun remiru a unu certu fenòmenu linguisticu: fonèticu, lessicali, morfològicu.
Immoi, cummenti is linguistas scnit beni deddiora, candu est chistioni de làcanas intra variedadis de una matessi lìngua o intra lìnguas imparentadas intr’issas, no s’agattat mai una làcana pretzisa chi dhas iscrobit de manera netta, po ca si potzat nai chi innoi accabbada sa variedadi X e adhia de innoi cumenentzat sa variedadi Y. Infattis is isoglossas s’attroppèliant intrepari, chene andai mai una appitzu de s’attra, de manera chi no si podit marcai mai una làcana pretzisa: teneus scetti làcana de fenòmenus singrus, ma no làcana intra variedadis o lìnguas in parentìu. Perou, certu, podeus nai chi ’nci funt isoglossas chi punnant a sighiri sa matessi caminu, accostandusì o istesiandisi unu pagu s’una cun s’attra o mancai fendu su propriu camminu po unu certu trettu. Po esèmpiu, su campu attremenau dae s’isoglossa chi pratzit sa leada abi is cussonantis velaris si funti torradas in palatalis (est a nai sa leada abi si narat chentu e cussa abi si nara centu), sighit unu camminu chi casi cumbinat cun su de s’isoglossa chi pratzit sa leada aundi is vocalis -E e -O latinas in finitia abarrant ugualis, dae sa leada aundi custas vocalis si cambiant in -i e in –u (est a nai sa leada abi si narat òmines bonos dae sa leada abi si narat òminis bonus). Attru esempi podit essi cussu chi pertoccat sa rutta de sa n intr’e vocalis e su de su cambiamentu de L in b (sa mãu maba); o ancora cumbinat casi perfettamenti sa leada abi si narat puthu (dae una T+J latinas) e cussa abi s’arruit sa f de inghitzu ’e paràula: ’idzu (pro fidzu). Un’attru critèriu est cussu po chi unu datu fenòmenu (sinnau de una certa isoglossa), naraus su fenòmenu A podit occuppai una certa leada inintro de sa cali dhoi at una leada prus pitticca abi s’agattat fintzas su fenòmenu B; in tali manera iaus a tenni sa variedadi X chi tenit A e scetti A e sa variedadi Y chi tenit A e B.
Infinis podeus ponni un’attru critèriu, su de tres chi nos fait stallai una leada abi is isoglossas si attroppeliant e s’impirigant meda appari.
Un’attru critèriu ancora est cussu chi si fait preferri un’isoglossa chi istallat una leada bastanti manna de una troppu pitticca.
Postus chi aus custus critèrius, toccat insandus a disponni una gerarchia chi tengat in cossideru s’importu, minori o majori, de custas isoglossas. Po fai custu, potzu proponni custus paràmetrus, commenti sighit: 1) paràmetru spatziali: tenint importu prus mannu is isoglossas chi istallant una leada prus manna, mellus ancora si 1a) custas isoglossas punnant a s’attobiai appari; 2) paràmetru istòruicu comparativiìu: tenint prus importu is isoglossa chi scrobant una leada de unu fenòmenu de mantenimentu dae cussa de unu fenòmenu novadori, mellus ancora si 2a) custus fenòmenus si podint cuffrontai cun fenòmenus parìvilis de logus linguisticus chepari po cantu a parentiu; 3) funti de importu is isoglossas chi stallant sa leada de dus fenòmenus chi siant parivilis o liaus intr’issus cantu a struttura.
Insandus su tipu de leada linguistica chi eus a nai «ideali», iat essi cussa chi tenit un’amprària bastanti manna, chi si cumbinat cantu mellus est possìbili cund una leada de un’attru fenòmenu, e aundi s’agattant fenòmenus de importu stòricu-comparativu e de importu strutturali.
Immoi, insandus chi eus nau tottu custu, già podeus scioberai is isoglossas chi funti de importu prus mannu.
Una prima isoglossa est cussa chi iscrobat sa leada aundi is cussonantis velaris latinas indaennanti a is vocàlis e e i (ki, ke) abarrant chene cambiamentu, dae sa leada aundi custas cussonantis si torrant in palatalis (est a nai chi si scrobant sa leada aundi si narat chentu lunghes de cussa aundi si narat centu luxis). Custa isoglossa pratzit sa Sardinna in dus mesus casi ugualis; e ancora is dus leadas aicci stalladas funti, duncas, una prus cusservativa e casi unica in su mundu linguìsticu romànicu, a nord, e s’attra prus innovativa a sud. Cust’isoglossa, ancora, currit unu camminu chi si cumbinat bastanti beni cun s’isoglossa chi scrobat sa leada aundi is vocalis -E e -O de finitia si mantenint cummenti funti dae cussa aundi issas si tramudant in -i e in -o ( frores bellos/froris bellus; deo sono bene/deu sonu beni ); e innoi puru ’nci teneus un’area de cusservassione a nord e una de innovassione a sud chi s’appresiat a s’Italia meridionali e a sa Còrsica. Po custu fattu, su mesu meridionali de s’Isula benit a frommai unu sistema fonològicu cun setti fonemas vocàlicus, poitta ca si distinghit una e aberta dae una e serrada (bèni/béni, scètti/scétti) e atterettantu una o aberta dae una o serrada (óru/òru; óllu/òllu) cun balori fonològicu, est a nai bastanti a distinghi po issas etottu dus pràulas. Custu fattu est lograu de su fenòmenu chi si narat metafonesi po su cali una vocali e o o tònicas funti serradas si sighit sa vocali i o u, deghinò sa e e o abarrant abertas, ma sa i o u deppint essi sas beras de su latinu, ca si benint de una -E o -O latinas chi in Campidanesu si furriant in i e u, insandus sa e oppure o tònicas abarrant abertas: e duncas, po esèmpiu, béni dae su latinu VENI porta sa e serrada, mentras ca bèni dae su latinu BENE porta sa e aberta.
Dhoi at attras isoglossas chi currint dae ponente a levante in mesu a sa Sardinna e dha spratzint in dus metadis.
Dhoi at cussa de sa pròstesi de sa vocali i daennanti a s+cuss. Fenòmenu chi agattausu sempri in su mesu de susu de s’ìsula, mentras che in sa parti ’e iosso custu fenòmenu no est de regula (iscola, iscala, ispantu iskire, istrale). Mentras a s’imbessi in parti ’e iosso agattaus sa pròstesi de a daeinnanti a una r (arriu, arrana, arrosa, arruiri, arrègula, ecc.), chi no s’agattada in part’ ’e susu.
Su mesu de basciu tenit s’articulu determinativu plurali is uguali po maschili e po femminili, mentras chi in part’ ’e susu si scerat sos po su maschili e sas po su femminili.
Infinis teneus tres isoglossas chi currint de manera casi perfetta su propriu camminu, stallendi una leada a forma de triangulu, cun sa punta in Ottana e is ladus chi andant s’unu a Siniscola e s’attru a nord de Baunei, de manera chi in custu triàngulu cappit sa part’ ’e susu de sa Brabaxa, su Nuoresu e sa Baronia. Is isoglossas chi seus narendi funti duncas custas.
1) cussa chi scrobat sa leada abi is cussonantis occlusivas surdas P,T,K intra de vocalis s’abarrant chen’ e mudai, a differèntzia de tottu su restu de su logu sardu abi is cussonantis ch’eus nau si mudant in sonoras fricativas b, d, g. Po esèmpiu: paku, luke, fàkete, arribatu, kupa, kepudha contra a pagu, luge, fagede, arribbadu, kuba, kebudha. Custu fattu est de importu compartivu poitta ca distinghi una leada cusservativa, de una keada innovadora fintzas a cuffronta cun attras partis de s’ispàtziu linguisticu romànicu: pruscatottu orientali contra occidentali.
2) sa rutta de sa cussonanti F in cummentzu de paràula: oku po foku, arina po farina, idzu po fizu, odza po fodza, àkere po fàkere, urriare po furriare, erru po ferru, ecc. Custu fattu est de importu si pensaus chi custu fenòmenu si deppit a sa lìngua chi si fuedhàt in Sardinna innanti de su Latinu de is Romanus, e est unu fenòmenu chi agattaus fintzas in su Castiglianu e i su Guasconi, casi de seguru poitta ca custas lingusìas teniant una matessi lìngua preromana, pari cun sa Sardinna.
3) s’irviluppu de su gruppu fonèticu de C o T + sa semicussonanti J ; in custa leada custu gruppu si svviluppat cummenti una cussonanti interdentali ficativa th, contra a su Logudoro chi dhu torrat cummenti t, e su Campidanu chi dhu torrat cummenti zeta surda tz: petha, puthu, atha) contra a peta, putu, ata mein su Logudoro, o petza, putzu, atza in Campidanu (dae su latinu PETTIA, PUTIU (po su clàssicu PUTEU), ACIES.
Seus immoi in sa possibilidadi de tirai carchi concruimentu. Eus bistu chi dhoi at tottu una filera de fenòmenus chi spratzint su logu linguisticu de su Sardu in dus metadis de amprària casi uguali: s’una in part’ ’e susu e s’attra i part’ ’e iossu, s’una, a nord, prus cusservadora e s’attra, a sud, prus innovadora. E funti tottu isoglossas de importu po is arrexonis chi eus nau appitzu. E dhoi at unas tres isoglossas, de importu issas puru, chi descrinti una leada prus pitticca ma beni stallada chi est cussa de su Nuoresu. C’est de nai perou chi tottu is isoglossas chi distinghint sa parti ’e iossu da sa de susu, distinghint peri su Nuoresu dae sa leada de iossu o meridionali. Po tantu eus stallaus tres leadas principalis aundi ’nci funti is tres variedadis linguisticas de sa lìngua sarda: su Campidanesu o meridionali, su Logudoresu o nord-occidentali e su Nuoresu o nord-centru-orientali. Cust’urtima dha podeus intendi cumment’e sa parti prus cusservadora de su Logudoresu, po is cosas chi eus nau pagu innanti. B’at fintzas de cussiderai chi s’àrea nuoresa s’agattat a costau de s’area ollastina, chi podeus cussiderai sa parti cusservadora de su Campidanesu, insandus podeus nai chi dhoi at tottu un’àrea bastanti manna, collocada in sa parti centru-orientrali de sa Sardinna chi est un’àrea de cusservatzione linguistica.
Ma un’attra leada, sa ’e cuattru podeus stallai, est sa leada de s’Arborea, est a nai, po su chi pertoccat sa linguistica, sa leada posta a susu de Aristanis e chi cumprendit su Montiferru, sa zona de Bilartzi, su Barigadu e parti de su Mandrolisai cun Sòrgonu e Atzara. Custa leada dha podeus stallai po more de unu cuntrastu chi eus a nai strutturali e chi in dogna manera segat una certa simmetria de distribuzioni complementari de certus fenòmenus. Infattis in s’area de susu aundi si mantenint chena mudongiu is cussonantis velaris (chentu, àghina, pike) su sviluppu de su gruppu fonèticu chi aus bistu T,C+semicussonanti J est o t (logudoresu) o th (nuoresu): puttu/puthu, atta/atha; aundi imbeccias is velaris si furriant in palatalis su sviluppu de su custu gruppu fonèticu est tz. Immoi perou in sa leada arborensi cummenti dh’eus bista e attremenada teneus is velaris mantènnias chene muda, perou s’èsitu de T,C+J est su de su Campidanesu: zeta surda tz. Ind una parti arrenconada de s’Arboresu teneus ancora un’attru cuntrastu strutturali. Nosu scideus ca abi sa L latina si tramudat in sonus diversus: b w, ŗ, gw su sviluppu de su gruppu L+J est ll: est a nai chi abi si narat meba o sabi o meŗa e saŗi, is paràulas cun L+J latinu donant ll: fillu, allu, ollu, allenu, mellus. In sa leada settentrionali aundi sa ella est una ella dentali, su gruppu de L+J donat g palatali o zeta sonora figgiu/fidzu, oggiu/odzu, aggiu/adzu, mèngius/ mènzus. Ma sa cosa andat de manera diversa in custa zona pittica des’Arborea (S. Vero Milis, Narbolia, Milis): abi teneus meba o sabi o saŗi ma fidzu, adzu, mendzus.
Diat essi troppu longu immoi spricai su poitta de custus contrastus, ma sa cosa est de sei etottu de importu, po more de su contrastu matessi intra sonus de importu: e d’attra manera un spricadura iat abarrai un’ipòtesi e no cosa sigura. Ma c’est de acciungi chi s’Arborea est una terra aundi is isoglossas si fainti craccas e s’attroppeliant, i est fintza una terra de cuntiendas antropologicas intra su mundu de su pastoriu e su de is messajus, chi casi casi si isprigant in sa lìngua.
Ancora c’est a nai chi s’isoglossa de su tramudòngiu de T,C+J in tz andat a pari sighindi in pràtica su pròpiu camminu de s’isoglossa chi scrobat a josso sa leada aundi su pronòmini àtonu de 3a pessona est dhu/dha/dhi ecc. dae sa leada aundi su matessi pronòmini sonat lu/la/li: Beni su camminu comunu de custas isoglossas est casi ben’appari cun sa làcana antiga chi scrobada su Giuigadu de Arborea de Giuigadu de Torres. Cosa chi nos ponit in birbìlliu iscientìficu, po s’annoditzu de Istòria e de Linguistica.
Beni eus bistu, cummenti nos narat deddiora sa tratitzioni de is istùdius e is òminis scìppius de linguistica, chi sa parti meridionali de sa Sardinna est innovadora, mentras ca sa parti settentrionali est cusservadora. Podit andai fintzas beni. Ma ’nci funti perou unus cantus fattus e unus cantus fenòmenus chi, a mei assumancu, mi ponint in birbìlliu e in duda: mi ponint sa puxi in s’origa, cummenti si narat. E chi mi faint pessai chi is cosas funti unu pagu prus trobedhadas de cantu no siat stèttiu nau.
Pensaus po esèmpiu a su disviluppu fonèticu de sa ella in cab’ ’e susu e in cab’ ’e jossu. In cab’ ’e susu (Logudoresu e Nuoresu) sa ella est una ella dentali, in cab’ ’e jossu (Campidanu) sa ella latina s’est furriada in sonus diversus cummenti eus bistu b, w, gw, ŗ, ? (occlusiva laringali o corpu de orgoena (o de glottidi)): tottu sonus chi parint differentis meda s’unu de s’attru, ma chi tenint unu piessignu comunu: funti tottus sonus grais (gravi) po cantu pertoccat s’acùstica e chi deppint ammitti tottus una ella velari, o grai, cali fiat sa ella latina prus antiga, chi scetti appusti s’est cambiada in ella dentali, e sa ella velari dha podeus intendi ancora oi in dì in sa fuedhada populari de Castedhu, fintza fuedhendi in Italianu. Duncas in custu casu est su Campidanesu a essi cusservadori. E cusservadori su Campidanesu est fintzas po su fattu chi mantenit su pronòmini dhu/dha/dhi ecc. cun sa ella dòppia (sa dh cacuminali est in Sardu su dirviluppu de sa ella dòppia latina) contra su Logudoresu-Nuoresu chi ant scempiau custa ella (lu/la/li). Eus bistu chi is variedadis de susu anti sa pròstesi deinnanti una essa sighia de cussonanti (iscola, ispanu, istùdiu) mentras chi in Campidanu no est obbligatòria, e parit a is sàbius de linguistica romànica chi custa prostesi obbligatòria est unu fattu chi s’est avverau prus a tardu. Po imbessi su Campidanesu tenit su fenòmenu de sa pròstesi dainnanti de sa erra (arrana, arriu, arrosa) chi est unu fattu chi si deppit a is lìnguas fuedhadas in Sardinna, e in atterue puru,innanti de su latinu, e duncas una cusservatzioni bell’e forti.
Pensaus immoi a un’attra cosa: eus bistu chi su Logudoresu-Nuoresu mantenint sa E e sa O de finitia chi imbeccias in Campidanresu si furriant in i e u, fattu de innovazioni. Certu, ma pensaus a una peràula de su Logudoresu-Nuoresu cumment’e ube dae su latinu UBI, innoi una I de s’orìgini s’est cambiada ind una e, e sa matessi cosa si podit nai po una paràula medievali, po unu topònimu chi agattaus in scritturas antigas cumment’e Frotoriane (est a nai sa Forfongianus de oi) chi benit dae su latinu FORUM TRAIANI: innoi puru una I latina s’est furriada in e contra su chi est regula abettada. Cummenti si pointi spiegai cusats cosas? Deu propòngiu chi sa furriadura de E latina in i fiat innanti prus spraxa, e chi sa parti de susu de s’Isula siat stèttia latinizzada o fortzis rilatinizada ind’un època prus tarda de su meridioni sardu e chi in sa parti de susu siat intradu unu latinu prus standardizzadu chi non in su meridioni, ma de unu standard de unu latinu prus trigadiu, mentras ca in sa parti meridionali si funti mantènnius fenòmenus prus antigus ma prus pagu standardizaus. Insandus si podi cumprendi paràulas cumment’e ube (po ubi) o Frotoriane (po Frotoriani): est cummenti si sa parti de susu de Sardinna fessit stèttia pigada dae sa furighedha de standardizzai tottu e de ’nci bogai is piessignos chi podiant parri vulgaris, e insandus dogna i de finitia deppiat torrai a essi una -e mancai cussa i fessit una i in latinu etottu. Est su fenòmenu beni connottu chi is linguistas dhu tzerrianr “ipercorrettismo”.
Fintzas sa cusservatzioni de is cussonantis velaris andat bista cund unu cossideru prus attentu. Oramai est diffìcili a crei su chi est stèttiu nadu po meda tempus, est a nai chi su de si ’nd’essi furriadas is cussonantis velaris (ke, ki, ghe, ghi) in palatalis (ce, ci, ge, gi) in su Campidanesu siat unu fattu dèppiu a sa influèntzia toscana in s’edadi de mesu. Medas cosas si podint fai pensai ca custu fenòmenu s’est ingendrau innoi etottu in Sardinna, si pensaus ca in su Campidanu teneus èsitus differentis de sa palatalizzatzioni, in Ollastra e in sa Brabaxa meridionali pruscatottu, chi faint pensai a sa primu pàsia de custu fenòmenu, est a nai chi is sònius cummenti funti ispadriaus in custas bandas, Ollasta e Brabaxa (deg^e / degi, lug^e, lugi); ma puru carchi scrittura antiga benindi dae su cab’ ’e susu, commente batuier de liggi de seguru [battug^er] po su logudoresu batugher, bingi po binchi, poninti in pensamentu; fintzas si in custus fattu de iscrittura bisogniat de donai attenzioni a medas cosas, cummenti podit essi su de biri si no siat unu piessignu pessonali de unu iscriidori particulari; e podeus acciungi puru carchi ipercorrettismo cummenti ghennas po gennas. Certu is iscritturas campidanesas nos ammustran de manera crara e sintzilla ca in Campidanu puru in s’edadi de mesu, medas formas fiant de seguru velaris: po esèmpiu binki, merkede scrittus cun sa kappa. E insandus itta deppeus pensai? Deppeus pensai chi una evoluzioni linguistica no est una cosa simpli e deretta, ma podit essi prus o mancu imbusticada e trobedhada. Po sa chistioni chi si pertoccat innoi podeus pentzai, bistu su chi aus bistu, chi ’nci fessit una froma prus ‘corretta’ e ‘ufficiali’ eus a nai, chi fiat cun sa velari, e mancai imperada fintzas prus a tardu chi mein is attras linguas neolatinas, e una fromma prus perusada cadadia chi si naràt cun sa platali (chelu o lughe fiant fromas currettas mentras chi celu e lugi o luxi fiant frommas de impreu fittianu) in tottu sa Sardinna. Pusti su Logudoresu-Nuoresu at scioberau is frommas ‘curretas’ comenti fromma unica, mentras sa parti de josso at scioberau is frommas chi s’imperant a fittianu in sa fuedhada de dogna dì.
Itta ollu nai cun tottu custu? Bollu nai chi si puru potzat essi beru chi su settentrioni est prus cusservadori de su meridioni, custu no est dèppiu a su fattu chi is fenòmenus antigus intraus in Sardinna a s’època antiga de sa latinizatzioni si siant mantennius chene mudai fintza a immoi, ma bolit nai chi sa parti de susu at scioberau et preferiu is frommas prus giustas e curreggias facci a is frommas imperadas a fittianu: e at scioberau is frommas currettas, cussas prus accanta a sa norma e a sa règula, funti casi sempri si no sempri, cussas prus cusservadoras. Ma attentzioni! Custu scioberu de frommas cusservadoras e giustas e currettas, podit essi stèttiu fattu ind un’epoca tarda candu sa correttesa e sa règula no fiat prus cussa de s’època antiga e clàssica, ma fiat una currettesa e una norma de prus a tardu chi podiat ai pigau certus fenòmenus de evolutzioni e de modernidadi, cummenti eus bistu assusu po sa ella e po is pronùminis àtonus lu la : frommas de su standard e no vulgaris, ma de unu standard prus tardu, facci a su Campidanesu chi mantenit mellus is formas antigas e chi fiant, in època tarda romana, oramai postas foras de su standard latinu.
Certu est diffìcili de torrai a costruiri sa dinàmica stòrica de sa latinizatzioni de sa Sardinna, e no solu de issa: si esti stèttia fatta ind un’orta ebbia, o si ’nci funti stèttius memmentus differentis e in cali parti de s’Isula. Si podit fortzis pensai chi sa parti de susu e sa prus inintro de Sardinna appat tentu mancai una latinizazioni dèbili a s’inìtziu, latinizatzioni chi s’est affortziada appusti in s’època cristiana, a sa fini de s’imperu romanu e in sa prima edadi de mesu; mentras chi su Campidanu fortzis at tentu una latinizazioni prus antiga e prus funguda: e custu fattu at portau de una parti chi su Campidanesu appat cusservau frommas meda prus antigas, ma chi at tentu puru una libertadi prus manna facci a su standard e a sa norma, su chi dh’at fattu cresci de manera prus disgagiada e scabbùllia.
Un’attra cosa si podeus dimandai: est a nai si s’iat podi cussiderai s’Ollastinu una de is variedadis mannas de su Sardu, chi si fessit aicci iat essi sa ’e cincu. E s’iat podi arrespondi puru ca eja. Infattis s’Ollastinu ammustat unas caratterìsticas chi funti tuttu suas. Podeus mentovai s’èsitu de su gruppu fonèticu latinu T,C+J chi in Ollastinu torrat a ss (prassa,assa, pussu po pratza, atza, putzu), fintza si in s’Ollastra alta (Urzulei, Talana, Baunei) s’èsitu est cussu chi agattaus in su Nuoresu, est a nai una interdentale fricativa surda (puthu, atha); is maneras diversas de torrai su gruppu latinu L+J (fìgliu, ogliu, filgiu, olgiu po fillu, ollu), sa torrada in bb de sa labiovelare latina QU+voc (abba, ebba) comenti in Logudoresu-Nuoresu, su sonu tottu suu de sa C latina pusti de vocali e deinnanti de is vocali E o I (lugi, degi, su gelu po luxi, dexi, su xelu de su Campidanesu), sa muda in r de sa essa deinnanti a cussonanti sonora, cummenti in su Nuoresu: ir binus po is binus. Podeus duncas biri chi in Ollastra is isoglossas s’appillant cummenti in s’Arbrea; ma toccat a acciungi perou su fattu chi in Ollastra custa pillada no est aicci cracca che in Arbrea, e, ancora. chi innoi no bi sunt cudhus cuntrastus de istruttura chi eus giai bistu in Arborea. Duncas podeus stai a mesu trettu in su consideru de si s’Ollastinu deppit essi cunsiderau una de is variantis diatòpicas de sa Sardinna o si dhu deppeus cunsiderai una sutta-varietadi, mancai meda marcada, de su Campidanesu: cummenti puru ingrinu a fai deu, ponendi a menti puru chi s’Ollastinu est sa pàsia prus antiga de s’evolutzioni de su Campidanesu antigu; e pruscatottu chi is chi funti is piessignus de s’Ollastinu, no corrispondint a is critèrius chi eus disinnau e stallau innanti: ni de unu cussideru istòricu ni de unu cussideru comparativu.
Insandus eus scerau cuattru, o mancai cincu, variedadis diatòpicas, dialettalis, de sa lìngua sarda. Ma calincunu at a torrai a nai ca sa lìngua cambiat meda de prus de custas scera chi aus agattau, e chi andendi de bidha in bidha agattaus differèntzias, pitticas o mannas chi siant; e chi, po nai, no si podit allegai de Campidanesu o de Logudoresu o de Nuoresu cummenti fessint, cadunu, una cosa parivile. E custu est beru. Perou si no boleus fai a biculus su logu linguisticu, deppeus torrai a fai, ma prus in minudu, is proprius arrexonus chi eus fattu po scerai is dialettus majoris chi eus bistu immoi immoi. E deppeus circai insandus de stallai inintru de dogna variedadi carchiuna sutta-variedadi, chi no siat troppu pitticca e chene si frimmai a piessignus troppu minudus.
Po su Campidanesu podeus stallai setti variedadis. Eus giai nau de s’Ollastinu, e accanta ’e custu podeus ponni su Brabaxinu meridionali (Dèsulo, Aritzo, Brebì), abi su gruppu fonèticu L+J andat in g’ palatali (figiu, ogiu, agiu, pagia) e sa palatali intra de vocalis e deinnanti a e o a i est realista cund unu sonu chi no est ni cussu generali de su Campidanesu (fricativu palatali), ni cussu alveo-palatali de s’Ollastinu, ma una palatali ispadriada prus innedha, in su mesu ’e su paladu (deg^e, pig^e, lug^e), mancai immoi custu sonu siat perdendusì agualandusì a su de s’Ollastinu (e po custu podeus fintzas pensai chi, una orta, in su passau, s’Ollastinu tenessit custu sonu matessi de su Brabaxinu, chi diat essi su sonu de sa prima intaccadura palatali de su latinu vulgari).
Po tres, podeus sterri su Campidanesu centrali, su chi de s’essida de Castedhu arribat fintzas a Aristanis e chi ’nci cappit sa pianura campidanesa, sa Marmilla e sa Trexenta. Su chi est particolari de custa leada est sa rutta de sa cussonanti enna intra ’e vocalis, chi donat unu sonu nasali a sa prima vocali (mãu, bĭu, sõu, cõillu, perdingiãu), e su passaggiu de sa ella latina intra ’e vocalis in b: meba, sobi, fusibi. Aggiriu de custa leada, a orienti de issa, teneus una leada a fromma de fracci strinta, mancai unu pagu prus lada in basciu, chi partit de appenas in for’ ’e Castedhu (giai de Cuartu e de Pauli) e arribbat a Milis. Su piessignu de custa banda est cussu de torrai in r [ŗ]uvulari sa L intervocalica latina: meŗa, soŗi, saŗi. In custa leada intrant su Partiolla, su Sarcidanu, parti de su Gerrei, pusti si brincat a Milis: duncas cust’àrea no est sempri de sighida, est unu pagu a mancia ’e leopardu eus a nai. Ma fortzis unu tempus custa fiat un’area prus pèrpera e is mancias chi eus nau funti sa sobradura de unu sighingiu chi oi non ’nc’est prus. Infattis si andaus a castiai in intro de custa leada, cun cussideru sociolinguisticu, eus a bî chi is prus giovunus o sa genti cun prus istruzioni si ’ndi straviant de spadriai custu sonu e preferint a bi spadriai una l affortziada: soLi, meLa, SaLi. Custu cumment’esti in cussus logus intramesaus intra de sa leada cun r uvulari [ŗ], aundi issa est sparèssia de su tottu; ma custu sonu, chi immoi, in custas bidhas, est categoria e no varianti, podit essi cumpresu cummenti unu remprassu de una ŗ uvulari chi immoi no ’nc’est prus: pensaus a logus cummeni Pauliatino o Allai chi iant a podi essi cussideraus s’accàppiu intra de sa leada prus manna cun sa r uvulari e Milis.
Podeus stallai ancora sa sutta-variedadi de su Sulcis aundi, una ìa sa ella fut pronuntziada cummenti r ma no uvulari, e sa zeta cummenti c’ palatali (craccionis, pucciu, inciandus, praccia), fenòmenus, pruscattottu su primu, chi funti sparessendi, e sa l inguni puru si furriada in L affortziada, cummenti puru, po atru, sa N (soLi, SaLi, paNi, maNu)
Interessanti podit essi su Sàrrabus, abi sa ella e issa enna si furriant in ‘occlusiva laringali’ o corpu de orgoena si prefereis (mã?u, me?a, sa?i, su ?imõ?i, lũ?a).
E po urtimu podeus scerai sa leada de Castedhu, aundi no cumparint tottus custus fenòmenus de cambiamentu fonèticu, de sa ella e de sa enna pruscatottu, e aundi est prus pagu spraxinau su fenòmenu de sa metàtesi.
Passendi a su Logudoro podeus scerai tres sutta-variedadis. Podeus nai ca sa parti prus ispàina de su Logudoro est sinnada dae custus dus fenòmenus : sa palatalisatzioni de is gruppus fonèticus latinus de Cussonanti + L fiore, pius, giae, pienu, fiamma, giamare po frore, prus, crae, prenu, framma, cramare de casi tottu sa Sardinna cun sa l furriada in j e no in erra, est una banda bastanti manna chi ’ndi piga casi tottu su Logudoro. Cust’àrea dha podeus spratziri in dusu: in s’una agattaus sa furriadura de r in l deinnanti de cussonanti e fintzas de sa s deinnanti de cussonanti sonora: ind una parti bastanti manna chi sighit unu camminu dae sud-ovest a nord-est agattausu (moltu, multa, elva, polcu, sal dentes, ilbagliu po mortu, murta, erba, porcu, sas dentes, isbagliu); in s’attra is cussonantis erra, ella, essa daennanti a cusssonanti si furriant in sonus meda particularis, sa lisca toscana dhi anti narau, o, is Sardus, dha tzerriant sa prallada de sos ‘limbidruches’: custu trettu occupat sa parti nord-occidentali de su Logudoru, e custa particularidadi fonètica d’agattaus fintzas in Tàttari, chi, casi de seguru est stèttiu su cummentzu de su fenòmenu e de s’ispaniamentu suu, a pagu a pagu fintzas a bastantementi attesu. Sa sutta-variedadi de tres de su Logudoro est cudha chi pigat su Màrghine e sa Costera, prus simbillantis a su Nuoresu, ma differentis de issu po ca no mantenint is cussonantis surdas) ma dhas fait sonoras cumment’e tottu su Logudoro (fàghede, no fàkete), ni tenit s’interdentali fricativa th (atha, puthu) chi si bortat in t ancora che in su Logudoresu (ata, putu). Perou, che a su Nuoresu, no tenit sa furriadura de paladalidadi po sa L appusti de cussonanti (frore e no fiore) ni cudhus fenòmenus chi eus tzerriau de ‘lisca’.
Fintzas su Nuoresu, dhus podeus spratziri in tre bandas. Una de interessu meda po sa conservadividadi est cussa chi pigat sa Baronia, Bitti, Lodè e Lula aundi tottu is cussonanti funti mantennias (fàkete, frate, comporatu,cupone); dhu’at una banda aundi sa T si furria in sonora (frade, comporadu), e a s’ùrtima una banda chi podeu tzerrai de su corpu ’e orgoena chi si ponit a postu de sa velare, sa K, leada abi intrant Fonni, Mamoiada, Orgsòlo, Olìana, Gavoi, Ollolai, Ovodha, e cancun’attra bidha ancora: pi?e, fo?u su ?ane po pike, foku, su kane.
Infini podeus nai ca no scetti is fenòmenus fonèticus funti differentis mein is diversas bandas de sa Sardinna; dhoi at puru fenòmenus morfològicus e lessicalis chi spratzint su spàtziu de sa lìngua sarda in parte ’e susu e parti’e jossu. Po esèmpiu s’essida de s’infinìdu verbali chi est in -are in susu e in -ai in banda ’e josso, cun attras essidas in
-ari, -ade, -ae in sa fasca de sa Mesania. Po sa prima persona singulari o plurali de is verbus, teneus in banda ’e susu is fromma -o e -amos/-amus e in banda ’e josso fromma in -u e in -aus. Fintzas is fromma de su gerundio si distinghint: in Brabaxa agattaus is tres formas de finitia -ande, -ende, -inde; in attrus logus s’agattant frommas -ande e –ende (Brabaxa e Ollastra), o -ande e -inde (Planargia); in d’ogn’attru logu sa fromma est unica in -endi chi in Campidanu podit accabbai cun sa finitia in -u : -endu. E po custu puru podeus nai chi su Campidanesu appat mantesu sa fromma antiga de su gerundio latinu in -o chena de dh’ai ammesturada ammarolla e a sa sola cun sa de su particìpiu in –e.
E in su lèssicu puru teneus differèntziasù. No mi stentu meda, ma potzu scetti arregodai lobas nord/sud cummenti kèrrere/bòlliri, làngiu/marriu, mandicare/pappai, feu/lèggiu, padre/para, komo/immoi, irmentigare/scareci, àrvure/matta, pòdhighe/didu.
Pubblicato da Maurizio Virdis a 21:32 Nessun commento:
gianfrancopintore: L'Italia si accorge della Carta europea delle ling...
gianfrancopintore: L'Italia si accorge della Carta europea delle ling...: La notizia ufficiale è: “ Il Consiglio dei Ministri, su proposta del Ministro degli affari esteri e del Ministro per gli affari regionali,...
Pubblicato da Maurizio Virdis a 21:14 Nessun commento:
Iscriviti a: Post (Atom)


text:
Mississippi (frùmene)
Coordinatas: 29°09′04″N 89°15′12″W / 29.151111°N 89.253333°W
Articulu in LSC
Su Mississippi est unu frùmene de s'Amèrica de su Nord chi colat in sa parte tzentrale de sos Istados Unidos.
Nàschet in su nord de su Minnesota in leada fache a Sud e si ghetat in su Gulfu de Mèssicu. Tenet longària totale de unos 3.780 km e isceti unu de is afluentes suos est prus longu in su Nord-Amèrica: su Missouri. Impare imbatint a prus de 6.800 km e cumponent su prus istèrridu bacinu fruviale de su mundu.
Is nativos americanos ddi aiant dadu nòmene de "Meschacebé", chi cheret nàrrere babbu de sas abbas. Oe est de mannu importu pro s'econòmia e sa curtura americana.
Istados atraessados de su Mississippi[modìfica | edit source]
De Nord a Sud


text:
Literal : Historia Canoniae Sand-Hippolytanae. In II. Partes divisa. Prima De Canone Fundatione, Atque Urbis Origine, Secunda De Successione, Ac Gestis Praelatorum A Saeculis VII. Continuis.
TÝtol : Historia Canoniae Sand-Hippolytanae. In II. Partes divisa. Prima De Canone Fundatione, Atque Urbis Origine, Secunda De Successione, Ac Gestis Praelatorum A Saeculis VII. Continuis.
Any : 1779
Autoria : Maderna, Albertus de
Obra :
Biblioteques : RI
Citaciˇ : Maderna, Albertus de : 1779 : "Historia Canoniae Sand-Hippolytanae. In II. Partes divisa. Prima De Canone Fundatione, Atque Urbis Origine, Secunda De Successione, Ac Gestis Praelatorum A Saeculis VII. Continuis."
Web : Volum a google.com


text: Progetto Memoria 2010 Poppitu di Roberto De Feo e Vito Palumbo Cocumola, SaIento,1968. Due piccoli fratelli, Oronzo e Giulio, trascorrono serenamente Ia propria fanciullezza. Nei loro giochi irrompe Ia poesia, quella del poeta salentino Vittorio Bodini. Giulio si lascia contagiare dalle emozioni mentre Oronzo sceglie di scappare e accontentarsi, non senza rimpianti, del suo piccolo paesino. Titolo: Pòppitu Anno di produzione: 2011 Paese di produzione: Italia Durata: 23’ Formato: 2K Tipologia: Cortometraggio Produzione esecutiva: Cinerapa S.r.l. Regia: Vito Palumbo e Roberto DeFeo Sceneggiatura: Maria pia Autorino,Vito Palumbo,Roberto DeFeo Fotografia: Angelo Stramaglia Montaggio: Vito Palumbo Suono: Valentino Giannì Musiche: Antonio Annona Scenografia: Fabrizio Brigante Costumi: Mimma Anelli


text:
Illinois
Coordinatas: 40°N 89°W / 40°N 89°W
Articulu in LSC
S'Illinois (ˌɪlɨˈn�"ɪ/ il-i-noy) est un'istadu chi faghet parte de sos Istados Unidos de Amèrica. Est postu in sa regione de otzidente mèdiu. Sa capitale est Springfield, sa prus manna tzitade Chicago.
Tres presidentes de is Istados Unidos benint de s'Illinois: Abraham Lincoln, Ulysses S. Grant e Barack Obama. Ronald Reagan aiat sighidu carriera polìtica in Califòrnia, ma est istadu su solu presidente nàschidu e crèschidu in Illinois. S'Illinois tenet luminada de signaladore de s'andeju in chistiones sotziales, culturales e polìticas.
Is nomìngios sunt "Land of Lincoln" (Terra de Lincoln) e "Prairie State" (Istadu de sa Prateria). Est su de 5 prus mannos istados e su de 25 prus populados de sos 50 istados aunidos.
Cuntenutu
Geografia[modìfica | edit source]
Allàcanat in su norte cun su Wisconsin, in su norte-estu bessit in su lagu Michigan, in s'estu tenet làcana cun s'Indiana, in sud-est cun su Kentucky, in su sud-uestu e uestu cun su Missouri, in su norte-uestu cun s'Iowa.
Istòria[modìfica | edit source]
Mancari oe sa manna parte de sos bividores istent a giru de Chicago, in su norte, sa prima zona de s'Illinois chi est istada ocupada de europeos est sa de s'uestu e de sud fache a norte. Is primas cussòrgias de colonizadores, chi beniant mescamente de Kentucky, torrant a coa in is primos annos de su sèculu de 19. Fiat fatu istadu in su 1818. In is deghinas de annos chi fiant sighidos sa populatzione est crèschida meda gràtzias a s'arribu de emigrantes tedescos e isvedesos.
In su sèculu de 20, intre is duas gherras mundiales, s'istadu at connotu isvilupu de s'indùstria in su norte e est istadu tzentru mannu de manìgiu. Sa populatzione s'est fintzas arrichida de bividores de orìgine afro-americana.
Economia[modìfica | edit source]
S'Illinois tenet economia disvariada, ma est prus isvilupada in s'àmbitu de is trasportos. Su portu de Chicago, in su norte connetet s'istadu a àteros portos de importu chi bessent in sos lagos mannos, cun s'ocèanu Atlànticu peri su frùmene Santu Larentzu e peri su frùmene Illinois cun su Mississippi. S'aeroportu internatzionale de sa tzitade est unu de is prus trafigados de su mundu. In sa parte tzentrale e meridionale de s'istadu s'agatant tzitades industriales pitias, ma susetotus coltivos. Medas fintzas is risursas naturales, comente carbone, linnàmene, petròliu.


text:
Il testo Non potho reposare amore e coro pensende a tie so donzi momentu no istes in tristura prenda 'e oro ne in dispiaghere o pensamentu. T'assiguro ch'a tie solu bramo ca t'amo forte t'amo, t'amo, t'amo. Si m'esseret possibile de anghelu s'ispiritu invisibile picabo sas formas e furabo dae chelu su sole e sos isteddos e formabo unu mundu bellissimu pro tene pro poder dispensare cale bene. Ojos tristos cun delirios e ammentos che umbras mi lassades su manzanu preguntende a dogni coro amadu a immagine chi si formant in beru si 'idu an'in su mundu tantu amore ca amare tantu est sì tantu dolore. Si 'idu an'in su mundu tantu amore ca amare tantu est sì tantu dolore.
midi karaoke video youtube foto
testi spartiti accordi chitarra cartoni pianoforte
cinema tv classica pop rock


text:
Ignatziu de Loyola
Articulu in logudoresu
Ignatziu de Loyola (Loyola, 24 de nadale 1491 - Roma, 31 de trìulas 1556) est su fundadore de sos Gesuitas, e in su 1622 est istadu proclamadu santu dae su paba Gregorio XV.
Biografia[modìfica | edit source]
Est naschidu in Loyola in sa provintzia basca de Guipùscoa. Picioccu de 15-16 annos est paggiu de su Tesoreri de su Regnu de Castiglia (Juan Velasquez de Cuellar). Giovanu ada frecuentadu su mundu de sa Corte e-i su mundu militare. Est presente a sa difesa de unu casteddu a Pamplona, attaccadu dae sos frantzesos: benidi feridu a un'anca dae unu colpu de bombarda (1521).
Chirchende de si curare s'anca, po passare su tempu legede calchi libru, una vida de Cristos, e una vida de santos. Comintzada a si li presentare a sa mente calchi pensamentu nou po sa vida sua. Creschede su disizu de si cunvertire a Deus. Si dada a una vida de penetentzia comente eremida (Manresa 1522-1523).
Appuntada in unu quaderneddu su chi fudi vivinde e sos pensamentos chi li passaina po sa mente. Andada a Monserrat, in Catalogna, a su Santuariu de Nostra Signora. Si cunfessada e faghede unu izadolzu, veglia d'armi, denanti de sa Madonna. Làssada s' arma chi teniada, e bestidu poberamente, partidi cun s'intenzione de andare a Gerusalemme, faghere penitentzia e faeddare de Cristos a su prossimu. Ma dae Gerusalemme devede torrare in Ispagna. Intantu ada cumpresu chi devede istudiare po podere agiuare sos ateros.
In s'ijerru de su 1528 partidi solu e a pe, e andada a Parigi a istudiare in s'Universidade da sa Sorbonne. Allogiada in s'ispidale, chi est su logu inue andana sos poberos, e po vivere pedit s'elemusina. In su 1533 diventada Magister Artium.
No istudiat solamente però, ma chircat cumpagnos chi chelzana condividere su progettu de vida chi tenet in mente. In su 1534 ada conchistadu ses cumpagnos : Pierre Favre (frantzesu), Francisco de Xavier (de Navarra), Alfonso Salmeron, Diego Laynez, e Nicolas Bobadilla (ispagnolos), Simao Rodrigues (portughesu). Su 15 de austu 1534 si incontrana a Montmartre affaca a Parigi, e si ligana a Deus e tra issos cun unu votu de povertade e castidade e cun s'impignu de andare a Gerusalemme, comente missionarios de Cristos; si custu no esserat possibile de si ponnere a dispositzione de su Paba.
Sos sete cumpagnos su 1537 sunu a Venètzia po s'imbarcare po Gerusalemme, ma custu no est possibile a motivu de sa gherra cun sos Turcos. Detzidini de diventare predis, po podere preigare su vangelu de Cristos, e gai faghene in Venetzia e in logos affaca a Venetzia. Ignatziu e ateros duos andat a Roma cun s'intentzione de ottennere s'approvatzione dae su Paba de sa familia religiosa chi ana detzisu de comintzare. Su paba Paulu III appròvada s'Ordine religiosu Cumpagnia de Gesus cun sa Bulla “Regimini militantis Ecclesiae” (27 de cabidanni 1540).
Sos cumpagnos si agatan umpare a Roma, e Ignatziu benit nomenadu su primu Superiore Generale. Si frimmada a Roma, e dae Roma sighidi e guidada sos cumpagnos chi àndana missionarios in Europa e fora de Europa, iscrinde litteras e Istrutziones. Ignatziu a Roma, si occupada puru de pitzinnos orfanos, de poberos, de feminas in difficultade.
Ignatziu ada iscrittu unu libereddu Esercitzios ispirituales, libereddu de istrutziones po unu caminu de vida ispirituale, po ponnere ordine in sa propia vida.
Moridi a Roma su manzanu de su 31 de triulas 1556. Est istadu proclamadu santu, umpare a unu de sos primos cumpagnos Francisco de Xavier, su 1622.


text:
Mamud Band - La Vendetta di Grog (1996, CMC)
Registrato @ Mu.Rec Studio, Milano 21-22 Febbario 1996Ingegnere del suono: Paolo FalasconeEditing: Umberto Signifredi @ Studio Opera, MilanoFoto di copertina: Marco Beck PeccozProduzione artistica ed esecutiva: Lorenzo Gasperoni e Matteo Lorenzelli per CMC Rec Tracklist: 01. Grotesque n.202. Il Gigante Quaresimante03. Marco Pantani e le meraviglie dell'isola di Chaneph04. La Vendetta di Grog05. Megaragapantagrog06. The Five Fire Suite07. Bosse de nagè cinocefalo babbuino08. Gea09. Grotesque n.1 Composizioni di Lorenzo Gasperoni eccetto 6a e 6d di Mal Waldron


text:
Albania
Coordinatas: 41°N 20°E / 41°N 20°E
S'Albania (in albanesu Shqipëria, chi bolit nàrrere "Paesi de is Àquilas") est unu istadu de sa penìsola de sos Balcànos. Sa capitale sua est Tirana.
Cunfinat a setentrione cun su Montinieddu, a oriente cun su Kosovo e sa Matzedònia, a meridione cun sa Grèghia e a otzidente tenit su Mare Adriàticu.
Tenet istèrrida de 28.748 km2 e populatzioni de unus 2.886.026 bividores (2016).
Istòria[modìfica | edit source]
Pustis de unu perìodu de indipendèntzia cun sos Illìrios, sa regione de s'atuale Albania est istadu conchistada dae s'Imperu Romanu. Dae custu momentu no at prus tentu indipendèntzia fintzas a su 1912 candu est nàschida sa Repùblica de Albania de su chi fiat s'Imperu Otomanu. In casi duamilla annos, sa regione est istadu dominada dae sos romanos, sos bizantinos e sos turcos.
Cun su declinu de s'Imperu Ottumanu, s'Albania est diventada indipendente comente Repùblica ma sùbitu pustis su generale Ahmet Zogu s'est dichiaradu rei e arit trasformadu sa repùblica in unu regnu.
S'indipendèntzia albanesa est durada pro pagu tempus, poita in su 1924 s'Itàlia fascista arit dichiarau su protetorau in pitz'e sa pitica repùblica balcànica (chi fiat de facto un'ocupatzione) e in sa segunda gherra mundiale (1939) d'arit ocupada cumpletamente.
Pustis de sa segunda gherra mundiale, s'Albania est diventada una Repùblica Sotzialista de imprenta soviètica, peroe nch'est essida dae su Patu de Barsàvia in su 1961 no cumpartzende sa lìnia contraistalinista de s'Unione Soviètiga, e posteriormente s'est acurtziada de sa politica Tzinèsa. Su rezìmene comunista fiat meda tostu: sa pobuladura fiat privada de sas liberdades prus elementales, sena perunu deretu de ispressare sas opiniones suas, botare e biazare. Sa currespondèntzia cun logu istranzu fiat rigurosamente proibida, e finas s'interna fiat sutaposta a cuntrollos rìzidos, non b'aiat nemancu cassitas de sos curreos e onzi lìtera cheriat bida dae sa polima pro esser aproada e imbiada.
In is primus anu '90, cun sa disgregatziòni de su mundu sovièticu, in Albania puru nch'est ruta sa ditadura e est mudada sa polìtica econòmica, oberendisì a su mercadu mundiale.
Economia[modìfica | edit source]
Sa ditadura comunista aiat destruìdu s'economia e, cun s'agabu de sa ditadura e s'abertura de sas làcanas, unu numeru elevadu meda de arbanesos at dassadu su paìsu, mescamente pro s'Itàlia e sa Grètzia. S'Arbania sighit a esser unu paìsu poberu, peroe est democràtigu e s'economia sua est creschende.


text: A S A S A P A S K A S Kang/Gidhian Di Raniye Ne Gidhe Wich Aa A S moke - D. Kern A s tobom A S'alguer A s'amie A s'Andira A s'andira cunservet Deus su re A s'Andria A s'Chrüz mit dem A S'intrada In Musica A S'Ma Falë A s'omine A s'omine (Montanaru) A s'y méprendre A S. Damiano (musicale) A s.G.M & Crazycuts - One Take A S.O.S. A S.Y.S A sa demande A Sa Go E Bari Odo (Intro) A sa guitare A sa guitare ( Francis Lalanne) A sa guitare (Pierre De Ronsard) A Sa Guitare - Inger Södergren & Nathalie Stutzmann A sa guitare Ronsard A sa guitare, FP 79 (Pierre de Ronsard) A sa guitarre (Pierre de Ronsard) (Dalton Baldwin - piano) (Nico A sa guuitare a sa libra A Sa Maîtresse A sa manera a sa merci A sa mère & soeur - Marseille 210591 A sa mère - Aden 300491 A sa mère - Harar 199890 A sa mère - Harar 200291 A sa mère - Le Caire 240887 A sa mère - Le Caire 250887 A sa monture, on reconnait le noble A Sa Nara A sa nuorese A sa place A sa seria A Sa Si - Bew. Eddy Snijders A sa soeur - Marseille 030791 A sa soeur - Marseille 100791 A sa soeur - Marseille 150791 A sa soeur - Marseille 170691 A sa soeur - Marseille 240691 A sa soeur - Marseille 290691 A sa vorera de la mar A Sa Zente A Sa' A Sa' (reprise) A Sabbath Song (Shir Shabbat) A Sabbath Walk A Sabedoria de Deus A Sabedoria de Envelhecer A sabedoria do mestre A Sabedoria Do Samurai A Sabedoria dos Animais A Sabedoria dos Bichos A sabedoria vem de Deus A sabedoria vem de Deus - playback A Saber A Sabicas A sabolcsi A Sabor El Pompo A Sabrina Ta Mandando A Saca Camote A Saca Camote con el Pie A saca camote con el pie - Cecilie Barraza A Saca' Camote / Caitro Sotro A Saca' Camote Con El Pie A sacanagem eh roxa A sacanagem eh roxa-Falcao A Sacanagem É Roxa A sacar las penas A sacá camote A sacá camote con el pie A Sachs' is doch ka Preiß A Sack Full of Dreams A Sack Full Of Soul A Sack O' Woe A Sack Of A Sackets Sunset A Sackfull Of Earlobes A Saco A saco Jackson A Saco Mix / Megamix A Saco Mix / Radio Version A sacolinha A Sacrafice -feat Brian Doerksen- A sacre o' tatties A SACRED ARCH A Sacred Child Is Born A Sacred Curse of Change


text:
Buffalo (New York)
Coordinatas: 42°54′17″N 78°50′58″W / 42.904722°N 78.849444°W
Articulu in LSC
Buffalo est una tzitade de unos 259.500 bividores de is Istados Unidos de Amèrica, chi s'agatat in s'istadu de New York, in ue est sea de sa Contea de Erie.
Sa bidda fiat fundada in su 1789, e a pustis de s'aberta de su Canale Erie, in su 1825, fiat crèschida meda in presse. A giru de su 1900 Buffalo fiat sa de 6 tzitades majores de Istados Unidos, tzentru mannu de colligamentos cun ferrovias e de indùstria de atzàrgiu.
A sa fine de su sèculu de 20 sa fortuna de sa tzitade at furriadu, cun s'aberta de sa bia de abbas in su frùmene Santu Larentzu e sa movidura de is indùstrias a manu de sa Tzina.
In is annos 50 de su sèculu 20 sa bidda contaiat populatzione de casi 600 migia bividores. Giai a inghitzu de is annos 90 fiat calada a pagu prus de 300 migia.
S'àrea metropolitana Buffalo-Niagara Falls contat unos 1,2 milliones de residentes.


text:
Limbas de minoria in s'Europa otzidentale
Su fenòmenu de sa presèntzia de unas cantas minorias linguìsticas, sena pro custu isulare sa Sardigna, nde faghet una realidade europea plurilinguìstica "de plein droit". Dae tempus difatis s'Unione europea si medit cun custas problemàticas chirchende in onni manera de tutelare e difèndere su plurilinguismu garantidu fintzas dae sas espressiones linguìsticas de minoria.
Su documentu prus de importu de custu ativismu europeista est sa Carta europea de sas limbas regionales e minoritàrias aprovada dae su Parlamentu de Istrasburgu su 5 de santandria de su 1992 e ratificada dae totu sos istados otzidentales de s'Unione, francu dae s'Itàlia e sa Frantza. Cun s'intrada de sos istados de s'Europa de s'Est, una filera noa de problemàticas ligadas a sa protetzione de àteras minorias est leada in cunsideru dae sos organismos europeos.
Sos idiomas de minoria prus de importu de sos cales s'est ocupada s'Europa sunt su bascu (Ispagna e Frantza), su bretone (Frantza), su catalanu (Ispagna, Frantza e Itàlia), su cornish, su gaèlicu de Iscòtzia e su gallesu (Rennu Unidu), su frisone (Olanda), su corsicanu (Frantza), su friulanu (Itàlia), su galitzianu (Ispagna), s'irlandesu (Èire e Rennu Unidu), s'otzitanu (Frantza), su romantzu (Isvìtzera) e su sami (Isvètzia e Finlàndia).
S'elencu no est cumpletu e sos organismos europeos chi s'òcupant de custa matèria lu ponent a die a supridu. S'amprura de custu fenòmenu est gasi manna chi si podet afirmare chi una regione non si podet bantare de èssere europea si non tenet nessi una minoria linguìstica de tutelare.


text:
Sort by:
Banda Trite Pate - Love me or Die (C.W. Stoneking) 2016 Jazza SLam : Vocals, Guitar Lazaros Dimitri… Jazza SLam Nov 5 2 views
Banda Trite Pate - Jockey Full Of Bourbon (Tom Waits) 2016 Jazza SLam : Vocals, Guitar Lazaros Dimi… Jazza SLam Nov 5 4 views
Banda Trite Pate :"The Love me or Die" ( C.W. Stoneking ) Jazza SLam : Vocals, Guitar Lazaros Dimit… Jazza SLam Jul 2 32 views
Banda Trite Pate: Intro & Jockey Full of Bourbon (Tom Waits) Jazza SLam : Vocals, Guitar Lazaro… Jazza SLam Jul 2 24 views
Jazza SLam Trio From the New Project : "Nu Urban Blues" Jazza SLam : composition cover of the song,… Jazza SLam Feb 1, 2014 39 views
From the New Project : "Nu Urban Blues" 2012 Jazza SLam : composition cover of the song, Vocals, Gu… Jazza SLam Jan 11, 2014 62 views
Jazza SLam Trio From the New Project : "Nu Urban Blues" 2012 Jazza SLam : composition cover of the… Jazza SLam Sep 30, 2012 44 views


text:
LXXVII
Su monte Seir altu e soberanu
chi da e oriente ardiat sa tzittade
sa zente fida faleit a su pianu
misciada a populu de donzi edade,
battein donos a su duce cristianu
onorande cuss’alta maiestade
Miran sian pellegrinos che corredu
istimas dimustrende pro Goffredu.
LXXVIII
Conduit sempre a sas marinas undas
su campu accurzu a derettos caminos
ischende chi in seguras ispundas
s’amiga armada in sos sitos marinos
e in abbas calmas e pagu profundis.
Provvistas prontas in sos brigantinos
cun trigu chi su grecu dat a iosa
e binu dat sia Creta e Scio pedrosa.
LXXIX
Tunciat su mare pro pesudu imbarcu
de altas naves e lizeros pinos
si no s’abberit su seguru varcu
in su Mediterraneu a Saracinos
ca sos de Giorzi armados e de Marcu
in ligures e venetos cunfinos.
Ateros Franza, Inghilterra e Olanda
e sa Sicilia ateros nde manda(t).
LXXX
E custos chi sun tot’umpare unidos
cun fortissimos lazos e banderas
garrigos de provvista in meda lidos.
Pro custu chi sas terrenas ischieras
buschendelos liberos e isfrunidos
su passu ‘e su nemigu in sas frontieras
in lestra cursa chena nd’haer dannu
in ue Cristu suffreit mortale affannu.
LXXXI
Già connota est sa fama binchidora
de veras boghes e de preittidos
chi unida est già sa forza gherradora
movida e cun baldanza già partidos
tantas isquadras sun già prontas fora.
Gagliardos de valore sun partidos
cun terribile cara creen affrantos
sos chi affliggidu han sos logos santos..
LXXXII
S’isettu de su male est peus male
forsit no paret su male presente
pendet a donzi ‘entu de grecale
de ‘onzi orija e de ‘onzi mente,
confusas boghes de malu signale
in sos campos de su logu dolente.
S’anzianu re s’intendet minettadu
dende cunsizzos puru est cunsizzadu.
LXXXIII
Est Aladinu re de cussu regnu
regnante nou e de acuta cura
crudele capu de feroze inzegnu
cuadu in sa edade già madura.
Intesu ‘e sos latinos su dissignu
chircat de fagher carchi abbonadura
e a timoria etza noos suspettos,
timet siat inimigos che suggettos.
LXXXIV
Ca intro ‘e sa tzittade b’est commistu
populu chi professat fide varia.
Sa parte debile chi creet in Cristu,
sa parte forte de fide contraria.
Cando su re fatteit de Sion s’achistu
e bi ponzeit sede tributaria,
altos poderes deit a sos paganos
e sos gravosos deit a sos cristianos.
LXXXV
Su pensamentu ‘e nadale ferida
chi dai meda fritta est in isettu
li si l’acchendet che fiamarida
sedidu ‘e fele e samben inchietu,
torrat a s’istajone fiorida
e s’astraore chi pariat chietu
torrat ad esser fera leonina
cando s’offesa si parat bighina.
LXXXVI
Bido, narzende noa sa dolenzìa
beros signos de turbamentu infidu
su dannu universale a mie ebbia,
in su comune piantu b’est su gridu
chi traighimentu si ponzat in bia.
Si ortulat, chi paret siat bocchidu
pensende a su cristianu sou nemigu
o sudditu chi a Goffredu siat amigu.
LXXXVII
Ma già no l’han a fagher custos empios
ca hapo a dare s’isfogu a pienu,
lso bocco totos e nde fatt’iscempios
hap’a bocchire mama e fizu in senu,
domos hap’a brujare cun sos tempios
fogos e fattas chi sian velenu.
E in su sepulcru ‘e Cristu Salvadore
morte chi agattet ‘onzi preigadore.
LXXXVIII
Gasi s’ingiustu in coro sou rejonat
si puru no siat de malu cunzettu
ca si sos innozentes isse perdonat
est de piedade e de viltade affettu,
si timoria o crudelia l’ispronat
ritenet pius potente su suspettu.
No truncat sos accordos e propostas
pro timoria de sas armas oppostas.
LXXXIX
Temprat s’iscelleradu arrabbia insana
pro ateros iscempios dat isfogu
nd’imbolat domos e tot’ispiana(t),
a sos logos de cultu ponet fogu
nudda bi lassat chi siat cosa sana
in ue su Francu agattet pane e logu.
Distruet abba ‘e rios e funtanas
e trappulas in baddes e pianas.
XC
S’ispiedadu post’haiat in chima
Jerusalemme a rinforzare intanto,
dai tres latos fortissima fit prima
ma dai Borea de fazile agguantu.
De sos primos suspettos fatta istima
d’altos amparos frunire s’impiantu,
e in manna cantidade pro difesa
zente suggetta posta a seguresa.


text:
In custa pàgina agatades sos cullegamentos a sitos, blog e pàginas Facebook creados dae collegas de àteros Isportellos linguìsticos.
Podides iscarrigare materiale e bìdere su traballu mannu chi sunt faghende sos Ufìtzios de sa Limba Sarda de totu sa Sardigna:
Sitos
Blog
Pàginas Facebook
Interessante e ùtile meda est su blog creadu dae Nicola Cantalupo e Alessandro Martometti. Si narat "Idioma Sardu"
e agiudat a bortare sas espressiones idiomàticas (est a nàrrere sas frases chi tenent unu significadu allegòricu tìpicu de una limba).


text:
Tuesday, November 1, 2011
Fiat logo
Fiat logo
Search tag:-
Fiat car company symbol photos, Fiat car logo, Fiat car logo image, Fiat das auto logo, Fiat emblem, Fiat logo, Fiat logo cars, Fiat logo jpg, Fiat car compamy symbol, voxwagon logo, vw car logo, vw logo, Fiat logoları, wols vagen logo, Fiat logo, auto logo's Fiat , Fiat logo, Fiat amblem, Fiat amblemi, Fiat badge, Fiat emblem wallpapers, Fiat jpg, Fiat logo, Fiat logó, Fiat logo hd, Fiat logo képek, Fiat logo pics, Fiat logo png, taustakuva, Fiat logo wallpaper, Fiat logo wallpaper hd, Fiat logo.png, Fiat logos, Fiat logosu, Fiat mlogo, Fiat 2011, Fiat logo, bookmark logo png, wallpaper logo Fiat hd, logotip Fiat , logo Fiat , logos Fiat , logo de Fiat , logos de Fiat , lugo cars Fiat , Fiat amblemi, wallpaper Fiat logo, Best of all logo of FIAT logo Fiat 2011 logo Fiat logo png jpg Fiat car company symbol photos, Fiat car logo, Fiat car logo image, Fiat das auto logo, Fiat emblem, Fiat logo, Fiat logo cars, Fiat logo jpg, Fiat car compamy symbol, vw car logo, vw logo, Fiat logo, Fiat logoları, wols vagen logo, Fiat logo, auto logo's Fiat , Fiat logo, Fiat amblem, Fiat amblemi, Fiat badge, Fiat emblem wallpapers, Fiat jpg, Fiat logo, Fiat logó, Fiat logo hd, Fiat logo képek, Fiat logo pics, Fiat logo png, Fiat logo taustakuva, Fiat logo wallpaper, Fiat logo wallpaper hd, Fiat logo.png, Fiat logos, Fiat logosu, Fiat mlogo, Fiat лoroTип, Fiat 2011, Fiat logo, bookmark logo png, wallpaper logo Fiat hd, logotip Fiat , logo Fiat , logos Fiat , logo de Fiat , logos de Fiat , lugo cars Fiat , Fiat Fiat amblemi, wallpaper Fiat logo, Best of all logo of FIAT logo Fiat 2011 logo Fiat logo png jpg
Posted by dreamwatcher at 5:36 PM 3 comments
Tuesday, April 5, 2011
all cars logo in india
all cars logo in india
Posted by dreamwatcher at 2:12 AM 0 comments
Labels: logo
animations logo sexy cars
animations of sexy cars logo. Animated
Posted by dreamwatcher at 2:10 AM 0 comments
Labels: logo
Friday, February 4, 2011
atom car logo
atom car logo
Posted by dreamwatcher at 12:46 AM 0 comments
Subscribe to: Posts (Atom)


text:
lunedì 29 dicembre 2014
Laboratòrios pro imprendidores de cras...
Pro chie nde cheret ischire de prus cuntatare su CSL de Nùgoro o imbiade una mail a ricercattiva.cslnuoro@provincia.nuoro.it iscridende nùmene, sambenadu, data de nàschida e nùmeru de telèfono, inditade su'ogetu ''Imprendiamoci''.
Su laboratòriu ''Imprendiamoci'' faghet parte de su Programma Garanzia Giovani,
sa punna est de fàghere a manera chi nascant impresas noas pro mesu de unu caminu assistidu subra de pianificatzione e comintzu de s'atividade.
Iscriviti a: Commenti sul post (Atom)


text:
domenica 19 febbraio 2012
Giuanni Lilliu si nch'est andadu
Giuanni Lilliu si nch'est andadu oe mangianu a 97 annos in sa domo sua de Casteddu. B'at a àere ora de faeddare de s'archeòlogu, su dutore de sas pedras betzas chi naraiat su babbu, su chi at cunsinnadu a sos sardos e a su mundu Su Nuraxi, su nuraghe prus famadu de sos mìgias e mìgias chi si pesant in Sardigna.
Pro como ammento s'òmine, chi carchi annu como est istadu nomendadu, comente est giustu, Sardus Pater. E gasi mi diat aggradare chi totu l'ammenemas e lu prenghemas.
2 commenti:
- elio ha detto...
-
"De mortuis nihil nisi bonum". A 'nde tennere de sardos diosi!
- 19 febbraio 2012 20:53
- piero ha detto...
-
rendiamo omaggio ad un uomo
- 19 febbraio 2012 22:59


text:
Sighendi a arrexonai po cumprèndiri si a sa Sardìnnia ddi cumbèngiat o no a tèniri unu domìniu de arretza cosa sua e prus che totu ita ddi iat a tocai a fai po ddu tèniri, a pustis de ai chistionau de .wales/.cymru
, nosi tocat a marolla a chistionai de .cat
, ca is Catalanus (aeus giai nau ca funt una chistioni a parti), carinniendi prus che arropendi, nci dd'ant fata a incorrutzai is arrègulas de internet
a sa parti chi boliant issus, sene ddas dèpiri segai.
Su mori chi nci ddus at portaus fintzas a su domìniu .cat
, est stètiu longu, strintu e stentosu e mancari is Catalanus siant medas, pinnicaus a pari e tèngiant possibilidadi, ddis at tocau a marolla a s'ingenniai, ca sa chistioni ddus at fatus trumentai unu bellu paghiteddu. Peter Gerrand
custa stòria dd'at contada in su 2006, pagus mesis a pustis chi fiat nàsciu su .cat
, in unu bellu artìculu
cosa sua, agiudendi-si cun is contus de chini tiràt is odriangus dae sa dii de su prenimentu fintzas a candu no at fatu a incungiai a beru.
Is chi fueddant su catalanu (che primu o secunda lìngua) funt medas, narat Gerrand, candu at scritu s'artìculu issu faiat a ndi contai prus o mancu 10 millionis (prus de 9 millionis in Spànnia, 100 milla in Fràntza, 31 milla in Andorra e 20 milla in Sardìnnia) e in Catalònnia, su ai poderau sa lìngua, ddis est serbiu a poderai s'identidadi issoru mancari nci apant pèrdiu su stadu. Nascit totu innoi.
S'òmini a palas de totu su trumentu chi at fatu coberai a sa Catalònnia su domìniu de prima, si tzèrriat Amadeu Abril i Abril, est unu òmini de lei, un'abogau chi si baghillat prus che totu in mesu a problemas de arretza e de tènnica (at trabballau fintzas po sa Cummissioni Europea) e chi fait puru su professori de universidadi. Amadeu Abril contat ca ant inghitzau a si mòviri in su 1996 a pustis chi iant lìgiu unu paperi de Jon Postel (coordinadori de sa IANA, s'autoridadi chi fiat meri de is domìnius candu ancora no s'agatàt sa ICANN), chi chistionàt de su tempus benideru de is domìnius de arretza scarangendi sa genna a sa possibilidadi de ndi fai àterus de prima. Su primu sceberu issoru (cuncordau cun totus is partidus catalanus) fiat unu àteru domìniu po sa Catalònnia : su .ct. E duncas iant domandau a sa ISO (International Organization for Standardization) standard 3166 (còdixis po stadus) de si ddus pòniri a parti. Ma sa ISO ddus iat sbruncaus luegu e totu : no fiant unu stadu e duncas nudda .ct. Tocàt a fai a un'àtera manera.
In su 1997, a pustis de nd'ai strantaxau cun àtera genti su CORE (COuncil of REgistrars), Amadeu Abril bessit orberi in su comitau IAHC (International Ad–Hoc Committee) chi Jon Postel iat bòfiu po circai de fai su mori po nci imbucai sa cuncurrèntzia a su mercau de is domìnius de secunda (ca ancora ddus manixàt sceti sa NSI, una sociedadi americana). Sa chistioni, chi parriat cosa lestra, est bessida prus stentosa de su chi si pensànt, ma in su 1999 (a pustis chi, in su 1998 fiat nàscia sa ICANN), su CORE bessit unu de is cincu operadoris cun su permissu po fai cuncurrèntzia a sa NSI e Amadeu Abril intrat in su consillu de sa ICANN. Fiat a intru duncas, sètziu in sa mesa abini sceberànt totu e fiat tempus de cumprèndiri is arregulas po giogai sa partida, po si torrai a mòviri.
In su 2000 sa ICANN aprontat s'inforrada de unus cantu domìnius nous (chi aciungìant a cussus otu chi s'agatànt dae su 1984 : .arpa, .edu, .gov, .com, .mil, .org, .net, .int) ma Abril e is Catalanus fiant unu pagu spriaus e ddis parriat ca no fiat tempus ancora. E duncas nci lassant passai su postali sene ddu firmai. In su mesi de dònniasantu (sèmpiri in su 2000) sa ICANN amitit seti domìnius nous (.aero, .biz, .coop, .info, .museum, .name, .pro) boghendi-ndi a pillu perou una novidadi manna : fiat nàscia una arratza noba de domìnius, acotzaus dae organizatzionis chi faiant a castiadoris a is interessus de una comunidadi e po cussu podiant fai a meris (sene sa ICANN in mesu) a is domìnius de secunda, comenti e sa ICANN faiat cun totus is àterus domìnius (che .com).
Fiat cussa sa novidadi chi fiant abetendi Abril e is Catalanus.
In su 2001 nascit Associació puntCAT (su 23 de su mesi de ònniasantu), pinnichendi a pari àteras associatzionis e organizatzionis interessadas a promòviri sa cultura Catalana e circhendi una manera noba po guadangiai is acotzus chi ddis serbiant. Ddu narat beni meda Amadeu Abril: «Ita seus? Una natzioni? Unu logu? In
s'arretza seus una comunidadi de interessus. Castiendi beni, sa mellus manera
po si nai is cosas in s'arretza est sa lìngua scrita.». Est po cussu chi ant postu a parti su .ct (bullau annus in antis dae sa ISO) e ant sceberau .cat, ca nci stesiàt su domìniu dae s'idei chi sa cosa fessat sceti chistioni de stadu, artziendi-nci s'arrexonamentu a sa cultura e imprassendi totu sa genti chi fueddàt su Catalanu, mancari foras dae Catalònnia. In su mentris prus de noranta organizatzionis in su mundu (fintzas a s'Austràlia) inghitzànt a si mòviri totus in pari po ddus agiudai.
In su 2003 sa ICANN torrat a scarangiai sa genna po una inforrada noba de domìnius de prima. E custa borta Abril e is catalanus funt paraus che unu latzu : est tempus.
In su 2004, cun Abril
chi iat spaciau s'incarrigu cosa sua in su Consillu de sa ICANN
, sa Associació puntCAT
domandat cun oficialidadi a sa ICANN
su domìniu de prima .cat
e mancari sa ICANN
siat frida meda e sigat a circai arreghèscias po unu bellu tempixeddu, ddis ammostrant 68.000 litèras scritas dae sa genti po ddus acotzai, in prus a cuddas 90 organizatzionis culturalis, chi sighiant a si mòviri po fai impuddai sa chistioni.
Sa chistioni bessit polìtica, ca sa ICANN
no ndi podiat fai de mancu de ascurtai su chi naràt sa Spànnia, ca su guvernu de Aznar
no boliat. Ma in su mesi de martzu intrat Zapatero
e cun issu unu ministru chi fueddat su Catalanu casi ca, mancari nàsciu foras, fiat pesau in Catalònnia : José Montilla Aguilera.
Fiat custa s'urtima cosa chi ddis ammancàt, unu acotzu polìticu. E immoi ddu teniant.
In su mesi de cabudanni de su 2005 sa ICANN
sceberat de ddus acuntentai, nascit aici su .cat
e Associació puntCAT
bessit Fundació puntCAT, chi oindii cumandat e manixat su domìniu.
E in dinari? Cantu nci ant postu?
Abril ponit in contu 150.000 € in 18 mesis, contendi puru is 45.000 € chi at bòfiu ICANN
sceti po incarrerai sa pràtiga, is biaxis e is spesas de lei e su chi
ddis est costau a si fai fai fiantza (po 1 millioni de €) dae una banca (La Caixa) po acuntentai a sa ICANN. Ma no pònit in contu totu su dinari (chi depit èssiri unu bellu tantixeddu) chi at coberau e spèndiu Associació puntCAT.
S'articulu de Peter Gerrand
scòviat unu muntoni de àteras cositeddas, prus che totu a pitzus de su chi ddis pregontàt sa ICANN
e de comenti ddis torrànt sceda e ndi ballit a ddu lìgiri. Forsis is fueddus chi agiudant de prus a cumprèndiri funt custus de Abril
:
«ICANN iat pregontau: 'Ita si ndi faeis de unu domìniu de prima?' Est berus ca unu domìniu prus bàsciu nosi ddu iat a ai fatu e totu. Ma serbit un'idei. Serbit a ghetai passus conca a calincuna cosa. Unu domìniu de prima ti nci portat a sèrie A. No ses prus una scuadrixedda. Su èssiri grandu e praxili ddi fait abbisòngiu a una lìngua po dda poderai biatza. No praxit a nemus sa sèrie B. Importat a ammostrai ca su Catalanu, cun is dexi millionis de cristianus chi ddu fueddant, est una lìngua de sèrie A.
Secundu, fiat una chistioni de identidadi. Unu domìniu de prima serbit a fai crei unu paghiteddu a sa genti chi si intèndit Catalana. Po is Catalanus in su sèculu dexiannoi, unu passu mannu chi tocàt a ghetai fiat a tèniri una literadura cosa nostra - e prus a tradu in cussu sèculu e totu, unu giornali cosa nostra. Me is primus annus de su sèculu binti fiat a tèniri scolas Catalanas, po ita ca sene scolas sa lìngua nostra iat a èssiri sparèssia. Insandus sa gherra noba fiat a tèniri arràdiu e canalis de televisioni in Catalanu. Libbrus, giornalis, scolas, arràdiu e televisionis important ancora. Ma in su sèculu bintunu, s'arretza importat aici e totu.
Su de tres, unu domìniu de prima ponit a primu puba sa lìngua. Mancari apubau dae Reston o dae Seattle, ddoi ses. Pensant : Oh, iaus a dèpiri fai bèssiri su programa cosa nostra in Catalanu puru. Permitit a su mundu de biri ca nosu s'agataus. E totu custu sene mòviri làcanas, sene mòviri bubburriga cun nemus.
Su de cuatru, nosi agiudat a pinnicai a pari totus is atividadis culturalis cosa nostra.»
Po ndi sciri de prus
Cultural diversity in cyberspace: The Catalan campaign to win the new .cat top level domain - Peter Gerrand
Fundació puntCAT